ORDIN nr. ……… din ……………… 2026
pentru aprobarea Metodologiei privind regulile de comercializare, facturare, decontare și alocare valorică multi-loc aplicabile prosumatorilor
Având în vedere prevederile art. 3 pct. 23¹ și pct. 95, ale art. 21 alin. (3) și (3¹), ale art. 45 alin. (1) lit. a¹) și h), ale art. 57, ale art. 62 alin. (1) lit. h), ale art. 73¹ și ale art. 79 alin. (5) lit. a) din Legea energiei electrice și a gazelor naturale nr. 123/2012, cu modificările și completările ulterioare, precum și ale art. 5 din Regulamentul (UE) 2019/943 al Parlamentului European și al Consiliului din 5 iunie 2019 privind piața internă de energie electrică,
având în vedere prevederile art. II și III din Legea nr. 160/2026 pentru modificarea și completarea Legii energiei electrice și a gazelor naturale nr. 123/2012, publicată în Monitorul Oficial al României, Partea I, nr. 603 din 23 iulie 2026,
având în vedere prevederile art. 22 alin. (1) și ale art. 22¹ din Ordonanța de urgență a Guvernului nr. 163/2022 pentru completarea cadrului legal de promovare a utilizării energiei din surse regenerabile, precum și pentru modificarea și completarea unor acte normative, aprobată prin Legea nr. 110/2026, cu modificările și completările ulterioare,
în temeiul prevederilor art. 5 alin. (1) lit. c) și alin. (5), precum și ale art. 9 alin. (1) lit. h), j) și x) din Ordonanța de urgență a Guvernului nr. 33/2007 privind organizarea și funcționarea Autorității Naționale de Reglementare în Domeniul Energiei, aprobată cu modificări și completări prin Legea nr. 160/2012, cu modificările și completările ulterioare,
Președintele Autorității Naționale de Reglementare în Domeniul Energiei emite prezentul ordin:
Art. 1.
Se aprobă Metodologia privind regulile de comercializare, facturare, decontare și alocare valorică multi-loc aplicabile prosumatorilor, denumită în continuare metodologie, prevăzută în anexa care face parte integrantă din prezentul ordin.
Art. 2.
În prima zi lucrătoare a fiecărei luni calendaristice, Societatea Operatorul Pieței de Energie Electrică și de Gaze Naturale „OPCOM” — S.A. publică pe pagina proprie de internet prețul mediu ponderat înregistrat în piața pentru ziua următoare în luna anterioară.
Art. 3.
(1) Pentru locurile de producere și consum pentru care se aplică mecanismele prevăzute la art. 73¹ alin. (2), (3) sau (4) din Legea nr. 123/2012, cu modificările și completările ulterioare, periodicitatea de citire a indexului contorului în vederea facturării consumului măsurat este lunară. Operatorul de distribuție asigură citirea și transmiterea datelor de măsurare necesare determinării distincte a energiei electrice consumate din rețea și livrate în rețea pentru fiecare perioadă de facturare. Pentru locurile dotate cu sisteme de măsurare inteligentă, utilizarea datelor validate pe intervale de decontare nu modifică perioada lunară de facturare.
(2) Dacă un contract de furnizare aferent unui loc prevăzut la alin. (1) intră în vigoare sau încetează în cursul lunii, operatorul de distribuție transmite furnizorului indexurile pentru ambele sensuri corespunzătoare datei respective sau datele validate care permit delimitarea cantităților la acea dată, în termenele prevăzute de reglementările și contractele aplicabile transmiterii datelor.
(3) Prevederile alin. (1) și (2) se aplică de drept contractelor de furnizare aferente locurilor de producere și consum pentru care contractul de vânzare-cumpărare a energiei electrice este în vigoare la data intrării în vigoare a prezentului ordin, precum și celor pentru care contractul de vânzare-cumpărare intră ulterior în vigoare, de la data intrării în vigoare a acestuia.
(4) Pentru locurile simple de consum incluse în lista multi-loc se mențin intervalele de citire și de facturare prevăzute în contractele de furnizare aferente acestora.
Art. 4
(1) La solicitarea prosumatorului, furnizorul transmite acestuia, în termen de 10 zile lucrătoare de la primirea documentației complete, contractul de vânzare-cumpărare a energiei electrice corespunzător mecanismului aplicabil, semnat de furnizor, întocmit potrivit contractului-cadru prevăzut în anexa nr. 1 la metodologie.
(2) Furnizorul înregistrează solicitarea la data primirii și comunică prosumatorului numărul și data înregistrării. În termen de 5 zile lucrătoare de la primirea solicitării, furnizorul verifică documentația și, după caz, solicită motivat, printr-o comunicare pe suport durabil, informațiile sau documentele necesare care lipsesc sau clarificarea neconcordanțelor identificate.
(3) Furnizorul nu solicită retransmiterea informațiilor și documentelor certe și actuale pe care le deține. Completările se transmit în cadrul aceleiași solicitări, cu păstrarea datei înregistrării inițiale. Solicitarea ulterioară a unor completări se motivează distinct.
(4) Documentația este completă la data la care furnizorul deține toate informațiile și documentele necesare potrivit legii, prezentului ordin și metodologiei, inclusiv pe cele aflate deja în evidența sa. Termenul prevăzut la alin. (1) curge de la această dată, independent de validarea internă a documentației.
(5) În cazul în care furnizorul solicită informații sau documente care nu sunt necesare potrivit reglementărilor aplicabile, o astfel de solicitare nu amână curgerea termenelor. Furnizorul răspunde pentru întârzierile care îi sunt imputabile.
(6) Solicitarea prosumatorului cuprinde certificatul de racordare completat cu calitatea de prosumator, dacă acesta nu se află deja în evidența furnizorului, precum și, după caz:
a) lista locurilor pentru care se solicită aplicarea mecanismului multi-loc.
b) opțiunea pentru alocarea valorică multi-loc și, după caz, destinația aleasă potrivit legii, precum și opțiunea distinctă pentru plata programată.
c) datele necesare aplicării reglementărilor fiscale și efectuării plății directe.
d) datele necesare comunicării documentelor și deconturilor.
(7) Prosumatorul transmite furnizorului contractul semnat sau observațiile sale în termenul indicat de furnizor la transmiterea contractului, în maxim 10 zile calendaristice de la primirea acestuia.
(8) În cazul în care prosumatorul transmite observații sau răspunde după expirarea termenului prevăzut la alin. (7), furnizorul soluționează răspunsul în cadrul aceleiași solicitări și reia numai etapa necesară. Furnizorul răspunde motivat observațiilor sau transmite documentele actualizate, semnate, în termen de 5 zile lucrătoare de la primirea răspunsului și a eventualelor completări necesare.
(9) Solicitările înregistrate și nesoluționate la data publicării prezentului ordin se soluționează cu păstrarea datei înregistrării și a termenelor aplicabile. În termen de 5 zile lucrătoare de la publicarea ordinului furnizorul comunică eventualele completări necesare care nu au fost deja solicitate.
(10) Furnizorul informează operatorul de distribuție cu privire la încheierea și încetarea contractului de vânzare-cumpărare a energiei electrice în termen de 5 zile lucrătoare de la data încheierii, respectiv a încetării acestuia. Dacă furnizorul ia cunoștință ulterior de cauza încetării, termenul curge de la primirea informațiilor și documentelor necesare constatării acesteia.
(11) Transmiterea și semnarea contractului, precum și comunicările prevăzute la prezentul articol se pot realiza pe suport hârtie sau prin mijloace electronice, potrivit legii. Mijloacele utilizate permit identificarea părților, exprimarea consimțământului și păstrarea înscrisului. Fiecare parte primește un exemplar pe suport durabil.
Art. 5
(1) Operatorii de distribuție certifică, potrivit reglementărilor Autorității Naționale de Reglementare în Domeniul Energiei privind racordarea la rețelele electrice de interes public, calitatea de prosumator, prin completarea certificatului de racordare cu precizarea acestei calități, pentru persoanele fizice și juridice, precum și pentru autoritățile și instituțiile publice care îndeplinesc condițiile prevăzute de Legea nr. 123/2012, cu modificările și completările ulterioare.
(2) Sistemul de măsurare asigură determinarea distinctă a energiei electrice consumate din rețea și a energiei electrice livrate în rețea.
Art. 6
(1) Autoritățile și instituțiile publice care dețin capacități de producere a energiei electrice din surse regenerabile realizate parțial sau total din fonduri publice pot opta, indiferent de puterea electrică instalată, pentru mecanismul de compensare cantitativă sau pentru mecanismul de regularizare financiară, în condițiile art. 73¹ alin. (2) din Legea nr. 123/2012, cu modificările și completările ulterioare, și ale metodologiei.
(2) Opțiunea se consemnează în contractul de vânzare-cumpărare a energiei electrice sau, pentru un contract aflat în derulare, prin act adițional. Alegerea mecanismului poate fi consemnată în același act adițional cu opțiunile de alocare multi-loc și plată programată, fără a fi condiționată de exercitarea acestora.
(3) Obligațiile de echilibrare și regimul costurilor aferente se păstrează indiferent de mecanismul ales.
Art. 7
(1) Compensarea cantitativă prevăzută la art. 3 pct. 23¹ din Legea nr. 123/2012, cu modificările și completările ulterioare, se aplică de drept contractelor de vânzare-cumpărare a energiei electrice în derulare la data intrării în vigoare a Legii nr. 160/2026.
(2) Pentru contractele de vânzare-cumpărare a energiei electrice în derulare, la solicitarea expresă a prosumatorului, părțile încheie, pentru alocarea valorică multi-loc, un act adițional comun contractelor de vânzare-cumpărare aferente locurilor de producere și consum incluse, prin formularul din anexa B la contractul-cadru și, după caz, opțiunea distinctă și acordul pentru plata programată. Actul păstrează prețurile, durata, ciclurile de citire și facturare, scadențele, condițiile de încetare și celelalte clauze contractuale, cu excepția modificărilor care operează direct potrivit legii.
(3) În cel mult 5 zile lucrătoare de la primirea solicitării și a documentației complete, furnizorul comunică lista validată, locurile respinse și motivele respingerii și transmite propunerea de act adițional semnată. Acceptarea acesteia prin semnarea de către prosumator nu necesită o nouă semnare de către furnizor. Dacă prosumatorul transmite din proprie inițiativă un act adițional semnat, furnizorul îl semnează și îl comunică în cel mult 5 zile lucrătoare de la primirea acestuia și a documentației complete sau comunică motivat neconcordanțele care împiedică semnarea.
(4) Opțiunea de alocare produce efecte de la îndeplinirea condițiilor de eligibilitate și primirea de către furnizor a actului adițional semnat de prosumator și a documentației complete, dar nu anterior publicării prezentului ordin. Întârzierea semnării, validării sau configurării informatice imputabilă furnizorului nu amână efectele opțiunii. Acesta reconstituie și corectează operațiunile neefectuate la termen, potrivit metodologiei.
(5) Solicitările anterioare publicării ordinului se soluționează cu păstrarea datei înregistrării. Consemnarea lor în actul adițional nu determină reluarea solicitării sau deplasarea datei îndeplinirii condițiilor, dacă solicitarea conține manifestarea expresă de voință și informațiile necesare. Drepturile și obligațiile aferente perioadelor anterioare se execută potrivit legii și contractelor aplicabile, fără prezumarea unei opțiuni anterior exprimării acesteia.
Art. 8
Prosumatorii, furnizorii de energie electrică și, după caz, furnizorii de energie electrică și gaze naturale, operatorii de distribuție și OPCOM duc la îndeplinire prezentul ordin potrivit responsabilităților ce le revin.
Art. 9
(1) Furnizorii finalizează adaptarea sistemelor informatice și a fluxurilor operaționale până la 31 decembrie 2026. Furnizorii care încep activitatea după această dată asigură conformitatea operațională de la începutul activității.
(2) Aplicarea ordinului, contractarea, efectele opțiunilor și executarea obligațiilor și plăților respectă termenele aplicabile, inclusiv în perioada adaptării. Până la finalizarea adaptării, furnizorii folosesc sistemele existente și, dacă este necesar, soluții temporare consemnate în documentele interne, gratuite pentru prosumator, care respectă condițiile, ordinea operațiunilor, termenele, scadențele și trasabilitatea prevăzute de metodologie.
Art. 10
(1) Direcțiile de specialitate din cadrul Autorității Naționale de Reglementare în Domeniul Energiei urmăresc respectarea prevederilor prezentului ordin.
(2) ANRE poate solicita remedierea neconformităților constatate într-un termen stabilit în funcție de natura și complexitatea acestora. Furnizorul reconstituie operațiunile omise și corectează operațiunile eronate, cu păstrarea drepturilor, termenelor și scadențelor aplicabile. În termenul stabilit în solicitare, furnizorul transmite ANRE informațiile de aplicare corectate și justificarea remedierilor.
Art. 11
(1) În termen de 7 zile lucrătoare de la publicarea prezentului ordin, furnizorii pun la dispoziție formularul de opțiuni din anexa B la contractul-cadru, publică informațiile și calendarul prevăzute la art. 23 alin. (3) din metodologie și informează prosumatorii despre opțiunile distincte de alocare și plată programată, condițiile și efectele lor. Publicarea nu condiționează aplicarea drepturilor și nu amână operațiunile sau plățile.
(2) În termen de 10 zile lucrătoare de la publicarea prezentului ordin, furnizorii informează titularii contractelor de compensare cantitativă în vigoare la data publicării, cărora li se aplică dispozițiile capitolului X din metodologie, cu privire la continuarea contractelor, aplicarea dispozițiilor legale fără act adițional, facturarea și plata energiei electrice livrate începând cu 26 iulie 2026, regularizarea perioadei de tranziție, evidența și închiderea integrală a reporturilor existente la data de 25 iulie 2026 inclusiv în cadrul facturării aferente lunii iulie 2026 precum și efectuarea regularizării și plății soldurilor rezultate în termen de cel mult 40 de zile calendaristice de la publicarea prezentului ordin, cu respectarea scadențelor deja intervenite. Informarea cuprinde și regulile privind regularizarea la schimbarea furnizorului, menținerea obligațiilor furnizorului debitor și datele de contact pentru explicații și contestații.
(3) Informările pot fi reunite, cu respectarea termenului prevăzut la alin. (1). Pentru contractele încheiate anterior publicării care intră ulterior în vigoare și sunt supuse prevederilor capitolului X din metodologie, informarea prevăzută la alin. (2) se transmite în termenul prevăzut la acel alineat. Dacă intrarea în vigoare a contractului intervine după expirarea acestui termen, informarea se transmite cel târziu la data intrării sale în vigoare. În cazul autorităților și instituțiilor publice care optează ulterior pentru aplicarea compensării cantitative, informarea prevăzută la alin. (2) se transmite odată cu rezultatul verificării solicitării și cu documentele aferente opțiunii, în termenul aplicabil comunicării acestora.
(4) Informările se transmit prin mijlocul convenit pentru facturi, cu păstrarea dovezii transmiterii. La notificarea nelivrării se utilizează un alt mijloc convenit, dacă este disponibil. Informarea nu constituie act adițional și nu înlocuiește solicitarea sau opțiunea necesară. Drepturile aplicabile de drept și efectele opțiunilor valabil exprimate se păstrează independent de transmiterea informării.
Art. 12
(1) Metodologia se aplică de la data publicării prezentului ordin contractelor noi și celor încheiate anterior, în condițiile sale. Contractele încheiate începând cu această dată respectă contractul-cadru prevăzut în anexa nr. 1 la metodologie.
(2) Contractele anterioare, inclusiv cele cu executare ulterioară, continuă după intrarea în vigoare a ordinului și abrogarea Ordinului nr. 15/2022, cu respectarea dispozițiilor imperative aplicabile.
(3) Drepturile și obligațiile aferente perioadelor anterioare, inclusiv contractelor încetate, documentele, creanțele, scadențele și operațiunile rămase de efectuat se execută potrivit legii și capitolului X din metodologie, inclusiv după expirarea termenului de adaptare tehnică. Obligațiile deja scadente rămân exigibile.
Art. 13
La data publicării prezentului ordin se abrogă Ordinul președintelui Autorității Naționale de Reglementare în Domeniul Energiei nr. 15/2022 pentru aprobarea Metodologiei de stabilire a regulilor de comercializare a energiei electrice produse în centrale electrice din surse regenerabile cu putere electrică instalată de cel mult 400 kW pe loc de consum aparținând prosumatorilor, publicat în Monitorul Oficial al României, Partea I, nr. 215 din 4 martie 2022, cu modificările și completările ulterioare.
Art. 14
(1) Prezentul ordin se publică în Monitorul Oficial al României, Partea I, și intră în vigoare la data publicării.
(2) Drepturile și obligațiile materiale rezultate din Legea nr. 160/2026 pentru energia livrată începând cu 26 iulie 2026 și regularizările aferente se execută potrivit legii. Închiderea reporturilor existente la data de 25 iulie 2026 inclusiv și plata soldurilor aferente se efectuează potrivit art. 32– 34 din metodologie. Termenele din capitolul X al metodologiei calculate de la intrarea în vigoare curg de la publicarea prezentului ordin.
(3) Pentru prosumatorii care, la data publicării prezentului ordin, sunt deja membri ai unei comunități de energie, furnizorul delimitează operațiunile aferente perioadei anterioare datei de la care se aplică excluderea prevăzută la art. 3 din metodologie de cele aferente perioadei începând cu această dată. Contractelor de vânzare-cumpărare a energiei electrice li se aplică art. 18 alin. (1) și (2) din metodologie. Publicarea prezentului ordin nu determină reluarea efectelor contractelor încetate și nu prelungește aplicarea mecanismelor de compensare cantitativă sau de regularizare financiară după data excluderii. Drepturile și obligațiile legal născute anterior datei excluderii se păstrează potrivit regimului aplicabil.
(4) Prosumatorii prevăzuți la alin. (3) transmit notificarea dobândirii calității de membru și documentele justificative în 5 zile lucrătoare de la publicare, dacă nu au fost deja comunicate.
(5) Decontul de delimitare și regularizare a operațiunilor reglementate se transmite în maximum 42 de zile de la publicarea ordinului. Dacă furnizorul nu deține la publicare informațiile și documentele suficiente pentru stabilirea calității de membru și a datei excluderii, termenul curge de la primirea lor ulterioară. Solicitarea informațiilor deja disponibile și validările interne nu determină reluarea termenului.
(6) Termenele prevăzute la alin. (4) și (5) nu afectează cursul și efectele termenelor anterioare, data excluderii de la mecanisme sau scadențele creanțelor, inclusiv exigibilitatea celor deja scadente.

ANEXĂ
la Ordinul președintelui ANRE nr. ………/2026
METODOLOGIE
privind regulile de comercializare, facturare, decontare și alocare valorică multi-loc aplicabile prosumatorilor
CAPITOLUL I
Dispoziții generale
SECȚIUNEA 1
Scop și domeniu de aplicare
Art. 1. — Scopul și domeniul de aplicare
(1) Prezenta metodologie stabilește:
a) regulile de vânzare către furnizor a energiei electrice produse sau stocate și livrate în rețea de prosumatorii care dețin unități de producere a energiei electrice din surse regenerabile cu putere electrică instalată de cel mult 400 kW pe loc de consum, precum și de autoritățile și instituțiile publice care dețin capacități realizate parțial sau total din fonduri publice, indiferent de puterea electrică instalată.
b) regulile de măsurare, facturare, compensare cantitativă și regularizare financiară.
c) regulile de determinare și utilizare valorică a excedentului pentru alte locuri ale aceluiași prosumator.
d) regulile speciale aplicabile prosumatorilor persoane fizice cu putere electrică instalată de cel mult 27 kW pe loc de consum.
e) regulile aplicabile autorităților și instituțiilor publice care dețin capacități realizate parțial sau total din fonduri publice.
f) contractul-cadru de vânzare-cumpărare a energiei electrice livrate în rețea de prosumatori, aplicabil contractelor noi.
g) elementele minime ale actului adițional pentru exercitarea opțiunilor în contractele în derulare.
h) principiile generale și regulile obligatorii privind alocarea valorică multi-loc și plata programată.
i) regulile tranzitorii aplicabile contractelor existente și operațiunilor aferente perioadelor anterioare, inclusiv cantităților reportate și creanțelor istorice.
(2) Metodologia se aplică:
a) prosumatorilor persoane fizice și juridice, precum și autorităților și instituțiilor publice care dețin unități de producere a energiei electrice din surse regenerabile cu putere electrică instalată de cel mult 400 kW pe loc de consum.
b) autorităților și instituțiilor publice care dețin capacități de producere a energiei electrice din surse regenerabile realizate parțial sau total din fonduri publice, indiferent de puterea electrică instalată.
c) furnizorilor de energie electrică care au încheiat sau încheie contracte de furnizare cu prosumatorii prevăzuți la lit. a) și b).
d) furnizorilor de energie electrică care dețin și licență de furnizare a gazelor naturale, pentru aplicarea art. 73¹ alin. (3¹) lit. b) din Legea energiei electrice și a gazelor naturale nr. 123/2012, cu modificările și completările ulterioare.
e) operatorilor de distribuție la rețelele cărora sunt racordate locurile de producere și consum și locurile simple de consum ale prosumatorilor prevăzuți la lit. a) și b).
f) Societății Operatorul Pieței de Energie Electrică și de Gaze Naturale „OPCOM” — S.A., în limitele responsabilităților stabilite prin lege și prin prezenta metodologie.
(3) Metodologia se aplică atât contractelor de vânzare-cumpărare încheiate începând cu data intrării în vigoare a prezentei metodologii, cât și contractelor în derulare, precum și operațiunilor rămase de efectuat după încetarea acestora. Pentru contractele existente și pentru operațiunile aferente perioadelor anterioare se aplică normele speciale prevăzute în capitolul X, în domeniul și pentru perioadele expres stabilite prin acestea.
(4) Prezenta metodologie și anexele acesteia se aplică de la data publicării ordinului, cu respectarea domeniului și a regulilor speciale din capitolul X. Termenul de adaptare tehnică stabilit prin ordinul de aprobare privește exclusiv finalizarea adaptărilor tehnice și operaționale și nu condiționează încheierea contractelor, exercitarea opțiunilor sau efectuarea alocării multi-loc și a plăților programate.
Art. 2. — Mecanismele aplicabile
(1) Mecanismul de compensare cantitativă se aplică, la cerere, locurilor de producere și consum cu putere electrică instalată de cel mult 200 kW, iar mecanismul de regularizare financiară se aplică, la cerere, locurilor cu putere electrică instalată mai mare de 200 kW și de cel mult 400 kW, cu excepțiile prevăzute de lege pentru autoritățile și instituțiile publice
(2) Încadrarea în categoria de putere se realizează separat pentru fiecare loc de producere și consum, potrivit certificatului de racordare.
(3) Mecanismele se aplică pe durata în care prosumatorul are încheiate cu același furnizor contractul de furnizare pentru locul de producere și consum și contractul de vânzare-cumpărare a energiei electrice. Încetarea acestor contracte nu împiedică efectuarea operațiunilor de evidență, facturare, regularizare, corecție și stingere a drepturilor și obligațiilor născute anterior, cu respectarea dispozițiilor tranzitorii..
Art. 3. — Incompatibilitatea cu regimul membrilor comunităților de energie
(1) În aplicarea art. 22¹ din Ordonanța de urgență a Guvernului nr. 163/2022, cu modificările și completările ulterioare, mecanismele reglementate prin prezenta metodologie încetează să se aplice prosumatorului de la data dobândirii calității de membru al unei comunități de energie din surse regenerabile sau al unei comunități de energie a cetățenilor, legal constituite în condițiile legislației aplicabile. Această dată nu poate fi anterioară intrării în vigoare a art. 22¹ din Ordonanța de urgență a Guvernului nr. 163/2022. Exercitarea colectivă a activității de prosumator atrage aplicarea prezentului articol numai dacă este dobândită și calitatea de membru al unei comunități de energie în sensul legii.
(2) Excluderea de la mecanisme privește toate locurile de producere și consum pentru care prosumatorul este titular al contractelor reglementate de vânzare-cumpărare, inclusiv cele care nu participă la partajarea energiei.
SECȚIUNEA a 2-a
Termeni și abrevieri
Art. 4. — Termeni și abrevieri
(1) Termenii utilizați au semnificația prevăzută în Legea nr. 123/2012, cu modificările și completările ulterioare, în legislația fiscal-contabilă și în reglementările ANRE aplicabile.
(2) În înțelesul prezentei metodologii, termenii și expresiile de mai jos au următoarele semnificații:
1. alocare valorică — operațiunea prin care o valoare disponibilă a unui loc-sursă stinge total sau parțial soldul eligibil al unei facturi ajunse la scadență până la închiderea ciclului ordinar lunar. Rezervarea și executarea plății programate se evidențiază distinct.
2. cantitate compensată — cantitatea egală cu valoarea cea mai mică dintre energia electrică livrată în rețea și energia electrică consumată din rețea la același loc de producere și consum și în aceeași perioadă lunară de facturare.
3. cantitate în exces — partea din cantitatea totală livrată în rețea care rămâne după scăderea cantității compensate, egală cu diferența pozitivă dintre livrarea și consumul din rețea la același loc și în aceeași perioadă lunară de facturare.
4. ciclu de alocare — procesul ordinar care se desfășoară lunar, prin care furnizorul determină valorile disponibile, identifică și stinge facturile eligibile ajunse la scadență până la momentul închiderii alocării și, după caz, stabilește sumele rezervate pentru plăți programate, potrivit opțiunii distincte și exprese a prosumatorului.
5. contract în derulare — contractul reglementat de vânzare-cumpărare a energiei electrice încheiat anterior publicării ordinului, care produce sau urmează să producă efecte potrivit legii și clauzelor sale și nu a încetat la această dată.
6. contract nou — contractul reglementat de vânzare-cumpărare a energiei electrice încheiat începând cu data publicării ordinului de aprobare, potrivit contractului-cadru prevăzut în anexa nr. 1 la metodologie.
7. document de origine — factura sau alt document emis potrivit legislației fiscale și contabile în vigoare, care individualizează achiziția energiei electrice și creanța aferentă prosumatorului.
8. factură eligibilă — factura emisă pentru un loc din lista validată care îndeplinește condițiile legale și ale metodologiei pentru alocare sau plată programată. Soldul eligibil este partea neachitată, nestinsă, necontestată și neacoperită prin alte rezervări confirmate. La executarea unei rezervări, soldul se determină potrivit art. 26 alin. (4).
9. interval de decontare — perioada de timp pentru care se determină, pe baza datelor de măsurare validate sau determinate de OD potrivit reglementărilor aplicabile, cantitățile și prețurile utilizate la decontarea energiei electrice. Intervalul poate fi suborar, orar sau corespunzător perioadei pentru care contractul stabilește un preț distinct, în condițiile cadrului legal aplicabil, fără modificarea perioadei lunare de facturare și a determinării lunare a Q_C și Q_E.
10. listă multi-loc — lista unică, neierarhizată și negrupată, a locurilor de producere și consum, a locurilor simple de consum și, după caz, a locurilor de consum de gaze naturale pentru care prosumatorul solicită aplicarea mecanismului multi-loc.
11. loc beneficiar — locul validat pentru care există cel puțin o factură eligibilă.
12. loc simplu de consum — locul la care titularul are numai calitatea de consumator și pentru care există un contract de furnizare în vigoare.
13. loc-sursă — locul de producere și consum pentru care, după stingerea locală a creanțelor reciproce, rezultă o valoare disponibilă pozitivă.
14. opțiune de alocare — solicitarea prosumatorului ca valoarea disponibilă să fie utilizată pentru stingerea facturilor eligibile ajunse la scadență până la închiderea alocării, în locul plății directe.
15. perioadă de facturare — în sensul prezentei metodologii, luna calendaristică sau fracțiunea acesteia pentru care se determină energia electrică consumată din rețea și cea livrată în rețea la același loc de producere și consum, în vederea emiterii facturii. Pentru locurile simple de consum de energie electrică și locurile de consum de gaze naturale incluse în lista multi-loc se păstrează perioadele de facturare prevăzute în contractele de furnizare aferente.
16. plată directă — plata către prosumator, la scadența documentului de origine, a valorii pentru care nu există o opțiune valabilă de alocare sau care rămâne nealocată și nerezervată după închiderea ciclului. Plata directă nu este condiționată de o cerere lunară.
17. stingere locală a creanțelor reciproce — stingerea, la același loc de producere și consum, a creanțelor reciproce rezultate din factura de furnizare și documentul emis pentru energia electrică livrată, anterior oricărei alocări multi-loc.
18. plată programată — operațiunea prin care furnizorul utilizează suma rezervată pentru stingerea totală sau parțială a unei facturi deja emise și nescadente la închiderea alocării, la prima dintre scadența facturii beneficiare și scadența documentului de origine.
(3) Abrevierile utilizate sunt:
a) ANRE — Autoritatea Națională de Reglementare în Domeniul Energiei.
b) Lege — Legea energiei electrice și a gazelor naturale nr. 123/2012, cu modificările și completările ulterioare.
c) OD — operatorul de distribuție a energiei electrice.
d) OPCOM — Societatea Operatorul Pieței de Energie Electrică și de Gaze Naturale „OPCOM” — S.A.
e) PMP PZU — prețul mediu ponderat înregistrat în piața pentru ziua următoare în luna în care energia electrică a fost produsă și livrată.
f) POD — codul unic de identificare a locului de consum ori de producere și consum.
g) PZU — piața pentru ziua următoare.
Art. 5. — Principii comune privind exercitarea opțiunilor
(1) Prosumatorul care deține unul sau mai multe locuri de producere și consum pentru care se aplică mecanismele prevăzute de prezenta metodologie poate exercita opțiunea de alocare pentru toate locurile pe care dorește să le includă în mecanism, și, distinct, dacă solicită, opțiunea de plată programată.
(2) Opțiunile se consemnează în formularul comun din anexa B la contractul-cadru. Pentru contractele noi, formularul constituie anexă la contract. Pentru contractele în derulare, acesta constituie act adițional. Același formular poate fi utilizat pentru exprimarea opțiunilor aferente atât contractelor noi, cât și celor în derulare, având valoare de anexă pentru primele și de act adițional pentru cele din urmă, fără înlocuirea contractelor și cu păstrarea regimului aplicabil fiecăruia.
(3) Formularul comun de opțiuni, utilizat atât pentru contractele noi, cât și pentru cele în derulare, cuprinde cel puțin:
a) datele de identificare ale părților.
b) identificarea contractelor de furnizare și codurile POD ale locurilor de energie electrică incluse și, pentru locurile care participă ca surse, identificarea contractelor de vânzare-cumpărare;
c) solicitarea expresă de alocare multi-loc și, după caz, destinația valorilor în condițiile legii.
d) lista unică a locurilor prevăzută la alin. (6), cu elementele necesare identificării și verificării eligibilității acestora.
e) după caz, opțiunea distinctă pentru plata programată și acordul părților pentru executarea acesteia.
f) data efectelor fiecărei opțiuni.
g) semnăturile părților sau o altă modalitate de exprimare și dovedire a consimțământului, în condițiile legii.
(4) În cazul exprimării opțiunii distincte pentru plata programată, formularul comun de opțiuni consemnează acordul părților pentru utilizarea valorilor rezervate în vederea stingerii facturilor eligibile deja emise și nescadente la închiderea alocării. Stingerea se efectuează la scadența care intervine prima dintre scadența facturii beneficiare și cea a documentului de origine, inclusiv anticipat față de scadența facturii beneficiare, dacă scadența documentului de origine intervine prima.
(5) Alegerea mecanismului de către autoritatea sau instituția publică eligibilă poate fi consemnată într-un act adițional la contractul în derulare, fără ca includerea unei liste multi-loc sau exercitarea opțiunii de alocare sau de plată programată să constituie condiții pentru alegerea mecanismului.
(6) În formularul comun de opțiuni, prosumatorul înscrie, într-o listă unică, fără stabilirea rolurilor sau a priorităților:
a) locurile de producere și consum pe care le deține și pentru care solicită participarea la alocare, ca surse și/sau beneficiare, potrivit condițiilor îndeplinite în fiecare ciclu;
b) locurile simple de consum de energie electrică pe care le deține și pentru ale căror facturi solicită alocarea valorilor disponibile;
c) după caz, locurile de consum de gaze naturale eligibile potrivit legii, pentru care solicită alocarea.
(7) Rolurile rezultă din condițiile îndeplinite în fiecare ciclu. Același loc poate avea, pe documente distincte, o valoare disponibilă și o factură eligibilă; pentru valoarea primită prin alocare, păstrează exclusiv calitatea de beneficiar.
(8) Furnizorul transmite prosumatorului formularul comun de opțiuni și lista validată, inclusiv actualizările acestora, prin mijloacele de comunicare convenite cu prosumatorul. Furnizorul asociază aceste documente, în evidențele proprii, tuturor contractelor vizate, fără a solicita prosumatorului depunerea sau semnarea unui exemplar separat pentru fiecare loc. Pentru fiecare loc-sursă, furnizorul determină și evidențiază distinct valoarea disponibilă pentru alocare.
(9) Pentru același prosumator și același furnizor se utilizează un singur formular comun de opțiuni și o singură listă multi-loc activă. Formularul identifică distinct opțiunile și sursele cărora li se aplică, fără extinderea drepturilor unei surse asupra celorlalte. Formularul are un număr unic și o versiune datată. Furnizorul păstrează modificările, contractele afectate, perioadele de aplicare ale versiunilor și dovada comunicării.
(10) Locurile solicitate pot fi incluse în lista unică numai dacă îndeplinesc condițiile de eligibilitate prevăzute de lege și de prezenta metodologie, inclusiv condițiile referitoare la titularul locurilor, furnizorul și operatorul de distribuție, după caz. În aplicarea prezentei metodologii și a anexelor sale, condiția privind apartenența locurilor la același prosumator privește deținerea legală a acestora, cu titlu de proprietate sau de folosință, și titularitatea contractelor de furnizare aferente. Condiția privind același operator de distribuție se verifică pentru fiecare legătură dintre locul-sursă și locul beneficiar, cu respectarea excepțiilor legale.
(11) Pentru contractele noi, opțiunea produce efecte pentru locurile eligibile de la data la care există cel puțin un contract de vânzare-cumpărare în vigoare, furnizorul a primit opțiunea și documentația completă, iar condițiile legale sunt îndeplinite. Pentru fiecare loc, includerea produce efecte numai de la îndeplinirea condițiilor proprii de eligibilitate, inclusiv în cursul lunii, fără așteptarea unei perioade complete de facturare.
(12) Pentru contractele noi, validarea parțială produce efecte pentru locurile validate, fără ca respingerea altor locuri să amâne aceste efecte. Întârzierea semnării, validării sau configurării imputabilă furnizorului nu amână data efectelor. Furnizorul reconstituie operațiunile omise și corectează penalitățile nejustificate.
(13) Pentru contractele în derulare, data efectelor se stabilește potrivit art. 7 alin. (4) și (5) din ordinul de aprobare. Consemnarea opțiunilor în formularul comun nu impune retransmiterea solicitărilor valabil exprimate anterior publicării ordinului și nu determină aplicarea retroactivă a obligațiilor procedurale nou-instituite.
(14) Opțiunea de plată programată este distinctă de opțiunea de alocare multi-loc și de alegerea destinației și se exprimă expres de prosumator prin formularul comun de opțiuni. Ea poate fi exprimată de prosumatorii eligibili pentru alocare. În lipsa acesteia, valorile rămase după stingerea facturilor eligibile ajunse la scadență se plătesc direct prosumatorului la scadențele documentelor de origine, fără o cerere lunară.
(15) Modificarea sau retragerea opțiunii de plată programată produce efecte de la data și ora înregistrării solicitării exprese la primire, prin canalul convenit. Furnizorul comunică fără întârziere, pe suport durabil, confirmarea primirii, numărul, data și ora înregistrării și momentul efectelor. Confirmarea tardivă păstrează momentul efectelor. Rezervările neexecutate afectate se închid potrivit art. 26, fără a afecta operațiunile deja executate. Perioada minimă a opțiunii de destinație nu se aplică plății programate.
(16) Furnizorul comunică lista validată, locurile respinse și motivele concrete în cel mult 5 zile lucrătoare de la primirea documentației complete. Validarea parțială permite aplicarea opțiunii pentru locurile eligibile.
(17) Adăugarea unui loc și modificările solicitate se verifică în raport cu condițiile de eligibilitate. Acestea se aplică primului ciclu inițiat după data îndeplinirii condițiilor, fără ca întârzierea imputabilă furnizorului să amâne efectele. Regulile de actualizare se aplică tuturor contractelor incluse, indiferent de data încheierii. Versiunile și perioadele lor de aplicare se păstrează. Actualizarea listei nu afectează operațiunile închise, documentele și scadențele existente și nu determină, prin ea însăși, anularea rezervărilor aferente locurilor care rămân eligibile.
(18) Încetarea contractului, schimbarea furnizorului sau pierderea eligibilității unui loc produc efecte de la data evenimentului și determină eliminarea locului respectiv. Acordul continuă pentru celelalte locuri eligibile. Pierderea ultimului loc eligibil care poate participa ca loc-sursă determină încetarea sa pentru viitor.
(19) Schimbarea destinației energie electrică/gaze naturale se poate solicita după expirarea perioadei stabilite contractual și înscrise în formularul comun, de cel puțin 12 luni. Actualizarea locurilor în aceeași destinație păstrează perioada inițială. Această perioadă nu limitează schimbarea furnizorului și nu se aplică modificării sau retragerii opțiunii distincte de plată programată.
CAPITOLUL II
Certificarea calității de prosumator, contractarea energiei electrice livrate în rețea, măsurarea și facturarea energiei electrice
Art. 6. — Certificarea, eligibilitatea și echilibrarea
(1) Pentru aplicarea prezentei metodologii, prosumatorul îndeplinește cumulativ următoarele condiții:
a) producerea de energie electrică nu constituie activitatea sa comercială sau profesională primară.
b) instalația de măsurare permite determinarea distinctă a energiei electrice consumate din rețea și a energiei electrice livrate în rețea, potrivit reglementărilor aplicabile.
c) deține un contract de furnizare a energiei electrice în vigoare pentru locul de producere și consum.
d) deține un certificat de racordare în care sunt înscrise calitatea de prosumator și puterea electrică instalată.
e) respectă condițiile legale privind compatibilitatea și cumulul mecanismelor de sprijin aplicabile energiei electrice livrate în rețea, inclusiv, după caz, condițiile de suspendare a acestora.
(2) OD verifică îndeplinirea condițiilor prevăzute la alin. (1) lit. b) și d), în limitele responsabilităților sale privind racordarea și măsurarea energiei electrice.
(3) Furnizorul verifică îndeplinirea condițiilor prevăzute la alin. (1) lit. a), c) și e) pe baza documentelor și declarațiilor prosumatorului, precum și, după caz, a informațiilor disponibile în registrele publice aplicabile formei de organizare a acestuia. Persoanelor fizice care nu desfășoară activități economice înregistrate nu li se poate solicita dovedirea activității primare prin informații din registrul comerțului. Furnizorul nu poate stabili criterii suplimentare de eligibilitate sau praguri economice proprii. În cazul refuzului întemeiat pe incompatibilitatea cu un mecanism de sprijin, furnizorul comunică prosumatorului prevederea normativă și elementele de fapt pe care se întemeiază refuzul. Verificarea nu înlocuiește atribuțiile autorităților competente privind acordarea, cumulul sau suspendarea sprijinului.
(4) Prosumatorii care dețin centrale electrice din surse regenerabile cu putere electrică instalată de cel mult 400 kW pe loc de consum și beneficiază de sistemul de promovare prin certificate verzi pot opta pentru vânzarea energiei electrice livrate în rețea prin mecanismele prevăzute la art. 73¹ alin. (3) sau (4) din Lege, după caz. Aplicarea sistemului de promovare prin certificate verzi se suspendă pe perioada de valabilitate a contractului reglementat de vânzare-cumpărare.
(5) În aplicarea alin. (4), ANRE suspendă prin decizie acreditarea, pe baza datelor transmise de furnizori potrivit reglementărilor de monitorizare sau de prosumatori, în condițiile Regulamentului aprobat prin Ordinul președintelui ANRE nr. 179/2018, cu modificările și completările ulterioare. Prin aceeași decizie se stabilește recuperarea certificatelor verzi emise necuvenit între intrarea în vigoare a contractului și decizia de suspendare, potrivit Regulamentului de emitere a certificatelor verzi aprobat prin Ordinul președintelui ANRE nr. 4/2015, cu modificările și completările ulterioare.
(6) Responsabilitatea în materie de echilibrare, asumarea sau delegarea acesteia se stabilesc potrivit art. 5 din Regulamentul (UE) 2019/943, art. 21 alin. (3) din Lege și reglementărilor aplicabile, în funcție de puterea instalată, data punerii în funcțiune și condițiile derogării incidente.
(7) Suportarea și facturarea costurilor dezechilibrelor se determină distinct, cu respectarea art. 21 alin. (3¹) din Lege. Stabilirea responsabilității pentru echilibrare nu constituie, prin ea însăși, temei pentru facturarea unor costuri interzise de lege.
(8) Costurile care pot fi facturate potrivit legii se evidențiază distinct. Prețul utilizat la compensarea cantitativă se determină cu excluderile legale, independent de modalitatea de asumare a responsabilității pentru echilibrare.
(9) Pentru instalațiile puse în funcțiune începând cu data de 1 ianuarie 2026, derogarea întemeiată pe puterea instalată, prevăzută la art. 5 alin. (2) lit. b) din Regulamentul (UE) 2019/943, se aplică numai instalațiilor cu o putere instalată mai mică de 200 kW, potrivit alin. (4) al aceluiași articol. Celelalte temeiuri de derogare se aplică numai dacă sunt îndeplinite condițiile prevăzute pentru fiecare dintre acestea. Eligibilitatea pentru compensare cantitativă sau regularizare financiară nu constituie, prin ea însăși, un temei de derogare de la responsabilitatea în materie de echilibrare.
(10) În situațiile care nu beneficiază de o derogare legal aplicabilă, responsabilitatea în materie de echilibrare se îndeplinește prin asumare directă sau delegare contractuală, în condițiile art. 5 alin. (1) din Regulamentul (UE) 2019/943. Preluarea responsabilității de către furnizor, în condițiile obligațiilor care îi revin potrivit legii, se realizează potrivit regulilor aplicabile participării la echilibrare și se consemnează în documentele corespunzătoare. Preluarea responsabilității de către furnizor nu constituie, prin ea însăși, o derogare acordată prosumatorului potrivit regulamentului european. Se păstrează regimul costurilor prevăzut la alin. (7) și (8).
(11) Pentru fiecare loc de producere și consum, furnizorul păstrează documentele care justifică încadrarea aplicată: puterea instalată, data punerii în funcțiune, temeiul derogării sau, după caz, temeiul asumării directe ori al delegării contractuale a responsabilității în materie de echilibrare, partea responsabilă cu echilibrarea și perioada aplicării. Încadrarea și modificările acesteia se comunică prosumatorului pe suport durabil și se păstrează în evidențele operațiunilor. Furnizorul utilizează informațiile și documentele certe și actuale pe care le deține deja, fără a solicita retransmiterea acestora.
Art. 7. — Măsurarea și transmiterea datelor
(1) Pentru locurile de producere și consum, OD citește lunar, pentru aceeași lună calendaristică sau fracțiune a acesteia, indexurile grupurilor de măsurare a energiei electrice consumată din rețea și a energiei electrice livrată în rețea.
(2) Dacă punctul de măsurare nu coincide cu punctul de delimitare, OD aplică corecțiile prevăzute de reglementările în vigoare.
(3) OD transmite furnizorului datele citite și validate aferente ambelor sensuri, în același format și la aceeași dată, potrivit calendarului aplicabil transmiterii datelor utilizate pentru facturarea consumului. După caz, OD transmite și formula de calcul utilizată pentru determinarea energiei electrice livrate, în condițiile reglementărilor și contractelor aplicabile.
(4) În cazul imposibilității temporare de citire, OD aplică regulile privind determinarea, estimarea și regularizarea cantităților de energie electrică prevăzute de reglementările de măsurare aplicabile, fără penalizarea prosumatorului pentru diferențe care nu îi sunt imputabile. Defectarea comunicației cu un sistem de măsurare inteligentă nu justifică estimarea cantităților de energie electrică consumate din rețea sau livrate în rețea. În această situație, OD asigură recuperarea și transmiterea datelor efectiv măsurate și înregistrate de echipamentul de măsurare, prin mijloace tehnice alternative de preluare a acestora, potrivit reglementărilor aplicabile.
(5) OD păstrează datele cel puțin 36 de luni și asigură furnizorului și prosumatorului accesul la datele necesare facturării și verificării.
(6) Pentru calculul valorilor aferente prețurilor variabile, datele de măsurare se utilizează pentru intervalele de timp corespunzătoare prețului contractual aplicabil, cu păstrarea informațiilor privind sursa și modul de determinare a acestora. Determinarea datelor lipsă și corectarea datelor eronate se realizează de OD exclusiv potrivit reglementărilor de măsurare aplicabile.
(7) Pentru prosumatorii care dețin centrale electrice din surse regenerabile cu putere electrică instalată de cel mult 400 kW pe loc de consum, costurile cu achiziția, montarea, sigilarea, verificarea și, după caz, înlocuirea grupurilor de măsurare a energiei electrice produse, amplasate în instalațiile prosumatorului, precum și a grupurilor de măsurare aferente instalației de stocare incluse în schema electrică a centralei, se suportă de OD, fiind recunoscute în programul de investiții luat în considerare de ANRE la aprobarea tarifelor de distribuție, potrivit reglementărilor aplicabile. Citirea acestor grupuri de măsurare și a grupului din punctul de delimitare este gratuită pentru prosumator.
(8) Prosumatorul asigură accesul OD la instalațiile proprii pentru montarea, sigilarea, verificarea și, după caz, înlocuirea grupurilor de măsurare a producției și stocării din instalațiile proprii, inclusiv pentru activitățile ulterioare de verificare.
(9) Energia electrică produsă din surse regenerabile și livrată în rețea de prosumator nu modifică modul de determinare a energiei electrice distribuite de OD și facturate furnizorului potrivit relației contractuale dintre aceștia.
(10) Pentru contractele în derulare la data intrării în vigoare a prezentei metodologii, trecerea la perioada de facturare lunară, corespunzătoare lunii calendaristice, se realizează prin delimitarea perioadei de facturare în curs, pe baza datelor de măsurare transmise sau determinate de operatorul de distribuție potrivit reglementărilor aplicabile, fără suprapunerea ori omiterea unor cantități de energie electrică. Această trecere nu determină, prin ea însăși, recalcularea prețurilor sau modificarea scadențelor aferente perioadelor anterioare.
Art. 8. — Contractele de vânzare-cumpărare a energiei electrice
(1) Contractele noi se încheie între prosumator și furnizor potrivit contractului-cadru prevăzut în anexa nr. 1, cu aplicarea mecanismului corespunzător condițiilor prevăzute de lege și metodologie, inclusiv în cazul schimbării furnizorului.
(2) Contractele în derulare se execută cu respectarea dispozițiilor tranzitorii. Opțiunile care presupun manifestarea de voință a prosumatorului se consemnează prin formularul comun de opțiuni, cu valoare de act adițional.
(3) Durata contractului de vânzare-cumpărare a energiei electrice nu poate depăși durata contractului de furnizare pentru locul de producere și consum, fără a afecta executarea drepturilor și obligațiilor născute anterior încetării.
(4) Furnizorul nu poate introduce clauze care limitează schimbarea furnizorului, condiționează drepturile legale de menținerea contractului, permit reținerea sumelor pentru obligații viitoare nefacturate ori neindividualizate sau peste scadența documentului de origine, transferă solduri fără temei legal sau exclud răspunderea pentru aplicarea eronată a mecanismelor.
(5) Datele de identificare ale titularului, valabile pentru toate locurile, se furnizează și se verifică o singură dată în relația cu același furnizor. Furnizorul precompletează documentele cu datele certe și actuale pe care le deține. Pentru fiecare loc sursă se completează informațiile specifice. Furnizorul comunică întregul pachet contractual pe suport durabil, înaintea exprimării consimțământului, și păstrează versiunile comunicate și dovezile consimțământului.
(6) Aplicarea mecanismelor și opțiunilor reglementate este gratuită pentru prosumator și respectă exclusiv condițiile de acces și termenele reglementate.
Art. 9. — Facturarea și evidența energiei electrice
(1) Facturarea energiei electrice aferente locurilor de producere și consum se realizează lunar, în una sau mai multe facturi, după caz, pe baza datelor de măsurare validate transmise de operatorul de distribuție sau a datelor determinate de acesta potrivit reglementărilor aplicabile.
(2) În cadrul compensării cantitative, furnizorul emite facturile în numele și în contul prosumatorilor care au obligația legală de facturare, în condițiile art. 73¹ alin. (3) lit. e) din Lege și ale legislației aplicabile. În cadrul regularizării financiare, emiterea facturilor de către furnizor se realizează în baza acordului părților, potrivit legii. Formularul acordului prealabil și procedura de acceptare sunt prevăzute în anexa C la contractul-cadru și se utilizează atât pentru contractele noi, cât și pentru cele în derulare, cu respectarea art. 30 alin. (10).
(3) Dacă prosumatorul este exceptat de la obligația de facturare potrivit legislației aplicabile, furnizorul întocmește documentul corespunzător operațiunii, potrivit regulilor financiar-contabile în vigoare. Metodologia nu instituie un document suplimentar cu denumire sau formular obligatoriu și nu modifică exceptările fiscale.
(4) Documentul achiziției cuprinde elementele obligatorii prevăzute de legislația aplicabilă și permite identificarea contractului, POD-ului, perioadei și temeiului întocmirii documentului, cantităților și sursei datelor, prețurilor, valorii integrale înainte de stingeri, regimului fiscal, scadenței și modalității de decontare. În caz de corecție se identifică documentele și operațiunile inițiale. Pentru compensarea cantitativă se prezintă distinct cantitatea compensată și cea livrată în exces, precum și valorile aferente acestora, fără dublarea valorii datorate pentru energia electrică livrată.
(5) Factura aferentă contractului de furnizare, documentul achiziției și situația de decontare pot fi comunicate împreună, cu secțiuni distincte, dacă fiecare își păstrează identitatea, conținutul obligatoriu și regimul juridic. Prezentarea informativă cu semnul minus a unei valori datorate prosumatorului nu înlocuiește documentul achiziției, nu reprezintă o a doua achiziție și nu modifică prin ea însăși baza de impozitare a energiei furnizate.
(6) Documentele de facturare și de achiziție se emit, se corectează și se comunică la termenele proprii, potrivit legislației aplicabile. Decontul de alocare este un document de informare și evidență a operațiunilor de alocare, fără caracter fiscal, și nu înlocuiește factura sau alt document justificativ aferent achiziției energiei electrice.
(7) Responsabilitatea pentru echilibrare și regimul costurilor sunt cele prevăzute la art. 6.
(8) Pentru contractele noi, documentele de achiziție și furnizare aferente aceluiași loc și aceleiași perioade au aceeași scadență, determinată potrivit contractului de furnizare. Pentru contractele în derulare de compensare cantitativă se aplică art. 14 alin. (10), iar pentru cele de regularizare financiară, art. 30 alin. (6) și (7). Reporturilor istorice li se aplică art. 32–34.
CAPITOLUL III
Regularizarea financiară pentru instalații de producere a energiei electrice din surse regenerabile cu puteri electrice instalate mai mari de 200 kW și de cel mult 400 kW pe loc de consum
Art. 10. — Achiziția energiei electrice
(1) La cererea prosumatorului deţinator de instalatii de producere a energiei electrice din surse regenerabile cu puteri electrice instalate mai mari de 200 kW şi de cel mult 400 kW pe loc de consum, furnizorul cumpără întreaga cantitate de energie electrică livrată în rețea la locul de producere și consum, de la data intrării în vigoare a contractului reglementat de vânzare-cumpărare a energiei electrice, nou sau aflat în derulare.
(2) Prețul de cumpărare este PMP PZU aferent lunii în care energia electrică a fost produsă și livrată.
(3) Valoarea fără TVA a energiei electrice cumpărate lunar se calculează astfel:
V_PZU = Q_L × PMP_PZU
unde: V_PZU este valoarea energiei electrice cumpărate, Q_L este cantitatea de energie electrică livrată în luna de facturare, iar PMP_PZU este prețul publicat lunar de OPCOM.
(4) Dacă, în cadrul aceleiași luni, cantitatea de energie electrică livrată în rețea se determină distinct pentru două sau mai multe fracțiuni ale lunii, cantitățile aferente acestora se însumează, iar cantității totale astfel determinate i se aplică PMP PZU aferent lunii respective. Actualizarea lunară a PMP PZU nu necesită act adițional. Corectarea ulterioară a cantităților se face la prețul lunii livrării.
(5) Pentru contractele în derulare pentru care se aplică regularizarea financiară, dispozițiile prezentului capitol guvernează operațiunile curente de la data publicării ordinului, fără înlocuirea contractelor și cu păstrarea scadențelor legal aplicabile. Operațiunile aferente perioadelor anterioare și regularizarea lor se efectuează potrivit art. 30 alin. (6).
Art. 11. — Regularizarea financiară locală
(1) Regularizarea financiară locală se realizează prin stingerea creanțelor reciproce aferente energiei electrice livrate în rețea și energiei electrice consumate din rețea la același loc și pentru aceeași perioadă, în limita valorii celei mai mici, în condițiile legii și ale contractului, cu excepția situațiilor prevăzute la alin. (4). Facturile de furnizare contestate se exclud integral din stingerea locală până la soluționarea plângerii.
(2) Pentru contractele noi, scadențele se stabilesc potrivit art. 9 alin. (8) teza întâi. Contractele în derulare de regularizare financiară își păstrează scadențele legal aplicabile.
(3) Creanțele reciproce se sting în limita sumelor datorate, inclusiv TVA, după caz, fără modificarea valorilor înscrise în documentele de origine. După stingerea locală, furnizorul determină soldul și partea căreia îi revine obligația de plată. Suma rămasă datorată prosumatorului reprezintă valoarea disponibilă pentru alocare sau plată directă, potrivit opțiunii acestuia.
(4) Pentru contractele în derulare de regularizare financiară, renunțările valabil exprimate la compensarea creanțelor reciproce își păstrează efectele. Prosumatorul poate renunța și ulterior la această compensare, în condițiile contractului. În cazul renunțării, fiecare parte achită separat sumele datorate, la scadențele aplicabile. Opțiunea de alocare presupune acordul pentru stingerea locală a creanțelor reciproce înainte de alocare.
Art. 12. — Utilizarea și plata valorii disponibile
(1) Dispozițiile prezentului articol se aplică valorii disponibile determinate după stingerea locală, fără modificarea regulilor proprii fiecărui mecanism. Pentru contractele și perioadele prevăzute în capitolul X se respectă dispozițiile speciale ale acestuia.
(2) În lipsa unei opțiuni valabile de alocare, valoarea disponibilă se plătește direct prosumatorului la scadența documentului de origine, fără cerere lunară.
(3) Dacă există opțiune valabilă de alocare, valoarea disponibilă se utilizează mai întâi pentru stingerea facturilor eligibile ajunse la scadență până la închiderea ciclului. Numai în baza opțiunii distincte de plată programată, partea rămasă poate fi rezervată pentru facturi eligibile deja emise și nescadente. Plata programată se execută la prima dintre scadența facturii beneficiare și scadența documentului de origine, inclusiv prin stingerea anticipată convenită atunci când scadența sursei intervine prima.
(4) Valorile neutilizate și nerezervate se plătesc direct la scadențele documentelor de origine. Valorile nu pot fi reținute pentru obligații viitoare nefacturate sau neindividualizate. Alocarea, rezervarea și plata programată nu modifică elementele cantitative ori valorice ale documentelor din care rezultă creanțele. Rezervarea nu permite păstrarea sumelor după scadența documentului de origine.
(5) Sumele scadente se plătesc independent de emiterea decontului, de ciclurile ulterioare de alocare și de adaptările informatice. Mai multe sume pot fi achitate printr-un singur transfer, cu identificarea documentelor și respectarea fiecărei scadențe.
(6) Gruparea sumelor, transferul evidențelor între sisteme informatice, înlocuirea administrativă a documentelor și modificarea opțiunilor prosumatorului păstrează scadențele aplicabile. Pentru diferențele rezultate din reconstituirea operațiunilor se aplică termenele prevăzute la art. 28 și 31.
CAPITOLUL IV
Compensarea cantitativă pentru instalații de producere a energiei electrice din surse regenerabile cu puteri electrice instalate de cel mult 200 kW pe loc de consum
Art. 13. — Compensarea cantitativă
(1) Furnizorul cumpără întreaga cantitate de energie electrică livrată în rețea de la data la care contractul și mecanismul sunt aplicabile.
(2) Pentru același loc și aceeași perioadă lunară se determină:
Q_C = min(Q_L, Q_R)
Q_E = Q_L − Q_C = max(Q_L − Q_R, 0),
unde Q_L reprezintă energia livrată în rețea, Q_R energia consumată din rețea, Q_C cantitatea compensată și Q_E cantitatea livrată în exces. Q_C și Q_E se calculează direct din totalurile lunare Q_L și Q_R.
(3) Valorile fără TVA aferente achiziției se determină astfel:
V_C = Q_C × P_D
V_E = Q_E × P_D
V_decont = V_C + V_E = Q_L × P_D,
unde P_D este prețul de decontare stabilit potrivit art. 14.
(4) Energia consumată se facturează potrivit contractului de furnizare, cu evidențierea distinctă a componentelor prevăzute de lege. Energia compensată și energia livrată în exces se evidențiază distinct în documentele aferente achiziției întocmite potrivit regulilor financiar-contabile aplicabile.
(5) Pentru energia electrică livrată în rețea începând cu 26 iulie 2026, dar nu anterior datei la care contractul și mecanismul sunt aplicabile potrivit legii, cantitatea livrată în exces se evidențiază lunar în documentele de origine, iar valoarea aferentă se utilizează pentru alocare sau se plătește prosumatorului, potrivit opțiunilor exprimate și la termenele prevăzute de prezenta metodologie. Această cantitate nu se reportează în kWh, iar valorii aferente nu i se aplică termenul de plată de 24 de luni. Reporturile aferente energiei electrice livrate până la 25 iulie 2026 inclusiv se închid și se decontează potrivit capitolului X.
Art. 14. — Prețul de decontare și contractele cu preț variabil
(1) Prețul de decontare se determină pornind de la prețul energiei electrice active prevăzut în contractul de furnizare, cu excluderile prevăzute la art. 73¹ alin. (3) lit. c) din Lege.
(2) Componentele excluse se deduc numai dacă sunt cuprinse în prețul energiei electrice active din contractul de furnizare o singură dată. Se respectă regimul costurilor de echilibrare legal aplicabil și al celorlalte contribuții, tarife și taxe legal aplicabile.
(3) Pentru contractele de furnizare a energiei electrice cu preț variabil se aplică formula contractuală, identificată împreună cu elementele necesare verificării sale, pe baza datelor de măsurare validate sau determinate de OD potrivit reglementărilor aplicabile și a datelor de piață corespunzătoare intervalelor utilizate la calcul. Cantitățile Q_C și Q_E rămân determinate lunar. Furnizorul nu determină cantități pe intervale prin repartizarea proporțională a cantităților lunare. Formula și elementele contractuale aplicabile trebuie să determine univoc prețul, fără completarea sau modificarea lor unilaterală de către furnizor. Pentru prețurile care diferă între intervale, contractul identifică intervalele, datele de piață, cantitățile folosite la ponderare, regula de agregare lunară și tratamentul cantităților nule și al prețurilor negative. Contractul de vânzare-cumpărare identifică clauza relevantă din contractul de furnizare și elementele de calcul necesare determinării P_D, inclusiv în situația în care consumul din rețea este nul, iar cantitatea de energie electrică livrată în rețea este pozitivă.
(4) Pentru contractele noi, valoarea energiei electrice consumate din rețea se determină potrivit art. 13 alin. (4), iar valoarea energiei electrice achiziționate de la prosumator se determină potrivit art. 13 alin. (3), utilizând P_D stabilit în condițiile prezentului articol. Evidențierea cantității compensate nu modifică prețul contractual aplicabil consumului și nu determină deducerea de două ori a aceleiași componente.
(5) În aplicarea metodologiei, furnizorul păstrează mecanismul contractual de determinare a prețului.
(6) Dacă Q_L = 0, valorile achiziției sunt nule, iar consumul se facturează potrivit contractului.
(7) Documentele emise pentru energia electrică livrată și cea consumată și anexele acestora prezintă cantitățile, prețul aplicat, componentele excluse din preț și valoarea consumului necompensat, astfel încât calculul să poată fi verificat. Rotunjirile intermediare păstrează rezultatul formulei contractuale cu rotunjire finală. Valorile utilizate doar pentru calcul sau verificare nu se adaugă la suma de plată. La cerere, furnizorul comunică elementele de calcul utilizate.
(8) Valorile negative aferente intervalelor relevante se includ în calcul potrivit formulei contractuale și regulilor mecanismului aplicabil, fără modificarea perioadei lunare de compensare. Dacă rezultatul final al calculului este negativ, acesta se înscrie cu semnul minus în documentele de calcul, împreună cu explicația modului de determinare. Rezultatul negativ nu înseamnă automat că prosumatorul datorează furnizorului suma respectivă. O asemenea obligație de plată trebuie să rezulte din lege și din contractul aplicabil, iar suma datorată și scadența acesteia se înscriu în documentul întocmit potrivit legii.
(9) Pentru contractele noi, documentele achiziției și furnizării aferente aceleiași perioade au aceeași scadență, determinată potrivit contractului de furnizare.
(10) Pentru contractele în derulare, documentele aferente livrărilor și consumului din perioadele supuse noii compensări cantitative au aceeași scadență, stabilită potrivit contractului de furnizare și înscrisă în documente. Perioadele vizate, scadențele și regularizarea creanțelor aferente livrărilor până la 25 iulie 2026 inclusiv se stabilesc potrivit capitolului X.
Art. 15. — Stingerea locală și destinația valorii rămase
(1) Creanțele reciproce aferente aceluiași loc și aceleiași perioade se individualizează în factura de furnizare și documentele aferente energiei electrice livrate. Rezultatele negative ale calculului achiziției nu constituie, prin ele însele, o creanță în sens opus. Existența unei asemenea obligații se stabilește potrivit legii și contractului aplicabil.
(2) Stingerea locală se realizează potrivit art. 11 alin. (1) și (3). Facturile de furnizare contestate se exclud integral până la soluționarea plângerii.
(3) După stingere, furnizorul determină separat suma rămasă datorată fiecărei părți.
(4) Suma rămasă datorată prosumatorului după stingerea creanțelor reciproce se utilizează pentru alocare sau plată programată ori se plătește direct prosumatorului, potrivit opțiunilor exprimate și în condițiile art. 12.
Art. 16. — Opțiunile prosumatorului persoană fizică cu putere electrică instalată de cel mult 27 kW pe loc de consum
(1) Prosumatorul persoană fizică prevăzut la art. 73¹ alin. (3¹) din Lege poate solicita ca valoarea rezultată din compensarea cantitativă să fie utilizată pentru una dintre următoarele destinații:
a) facturile de energie electrică aferente tuturor locurilor sale eligibile aflate în portofoliul aceluiași furnizor, indiferent de operatorul de distribuție.
b) facturile de gaze naturale aferente tuturor locurilor sale eligibile aflate în portofoliul furnizorului de energie electrică și gaze naturale.
(2) Destinațiile energie electrică și gaze naturale sunt alternative și se aleg pentru o perioadă stabilită contractual, de cel puțin 12 luni.
(3) Plata directă a valorii la scadență constituie regimul aplicabil în lipsa unei opțiuni valabile pentru alocare și nu este supusă perioadei minime de 12 luni.
(4) Prosumatorul își păstrează dreptul de a schimba furnizorul pe durata opțiunii. Schimbarea furnizorului sau încetarea contractului pentru un loc înscris în lista validată determină numai eliminarea acelui loc și regularizarea operațiunilor aferente. Opțiunea continuă pentru celelalte locuri eligibile și încetează pentru viitor la pierderea eligibilității ultimului loc-sursă eligibil pentru opțiunea respectivă, cu întocmirea decontului final.
(5) Opțiunea distinctă de plată programată, inclusiv modificarea și retragerea acesteia, se exercită potrivit art. 5 alin. (14) și (15) și nu este supusă perioadei minime de 12 luni.
CAPITOLUL V
Încetarea contractului reglementat de vânzare-cumpărare și schimbarea furnizorului de energie electrică
Art. 17. — Încetarea contractului de vânzare cumpărare a energiei electrice și regularizarea
(1) Contractul reglementat de vânzare-cumpărare a energiei electrice își încetează aplicabilitatea conform prevederilor contractuale reglementate, fără a afecta creanțele născute și scadențele stabilite anterior. Pentru creanțele și operațiunile aferente perioadelor anterioare se aplică regulile speciale din capitolul X.
(2) La solicitarea prosumatorului, noul furnizor încheie simultan contractul de furnizare a energiei electrice și contractul de vânzare-cumpărare a energiei electrice, dacă sunt îndeplinite condițiile legale. Contractul de vânzare-cumpărare nu poate intra în vigoare înaintea contractului de furnizare.
(3) Furnizorul anterior transmite factura cu decontul final aferent consumului de energie electrică în termen de maximum 42 de zile de la încetarea contractului de furnizare, potrivit Regulamentului de furnizare a energiei electrice la clienții finali, aprobat prin Ordinul președintelui ANRE nr. 5/2023, cu modificările și completările ulterioare. Dacă decontul final conține o sumă de restituit prosumatorului, aceasta se returnează în termenul prevăzut de același regulament, după primirea informațiilor necesare plății.
(4) Valorile disponibile și opțiunile nu se transferă noului furnizor ca efect automat al schimbării furnizorului. Documentele și cantitățile aferente regimului anterior se includ în regularizarea la schimbarea furnizorului în cazurile, condițiile și la termenele prevăzute în capitolul X.
(5) La încetarea contractului sau a opțiunii se anulează rezervările aferente plăților programate care nu au fost încă efectuate și care sunt afectate de încetare. Rezervările executabile ale celorlalte locuri eligibile se păstrează.
(6) Sumele datorate se plătesc la scadențele documentelor din care rezultă sau, dacă regulile aplicabile prevăd plata la o dată anterioară în cadrul regularizării, la acea dată. Întocmirea sau transmiterea decontului final nu amână plata sumelor ajunse la scadență.
Art. 18. — Încetarea aplicării mecanismelor și regularizarea la dobândirea calității de membru al unei comunități de energie
(1) De la data prevăzută la art. 3 alin. (1), mecanismele prevăzute la art. 73¹ din Lege și opțiunile întemeiate pe acestea nu se mai aplică livrărilor ulterioare. Data notificării furnizorului nu modifică data excluderii legale. Pentru membrii existenți la publicarea ordinului se aplică art. 14 alin. (3)– (6) din ordin.
(2) Încetarea sau adaptarea contractelor de vânzare-cumpărare se realizează potrivit legii și clauzelor valabil aplicabile. Continuarea comercializării în afara mecanismelor reglementate necesită un raport contractual permis de lege. Acordul pentru această continuare și condițiile sale nu se prezumă din contractul anterior. Contractele de furnizare își păstrează propriul regim.
(3) Prosumatorul notifică fiecărui furnizor dobândirea calității de membru al unei comunități în cel mult 5 zile lucrătoare de la data dobândirii acestei calități. Notificarea identifică comunitatea, data de la care calitatea produce efecte juridice și documentele justificative. Furnizorul comunică prosumatorului data și temeiul încetării aplicării mecanismelor, operațiunile afectate și dacă, potrivit alin. (2), contractul de vânzare-cumpărare încetează sau se adaptează, cu indicarea datei și condițiilor aplicabile. Contractul de furnizare își păstrează propriul regim, iar continuarea sa nu este condiționată de continuarea contractului de vânzare-cumpărare. Furnizorul solicită OD datele pentru delimitare și utilizează informațiile certe și actuale disponibile.
(4) Furnizorul transmite decontul de delimitare și regularizare a operațiunilor reglementate în maximum 42 de zile de la data excluderii, distinct de operațiunile ulterioare în regim de piață. În cazul notificării tardive după publicarea ordinului, termenul curge de la data la care furnizorul a deținut sau trebuia să dețină, potrivit obligațiilor legale și contractuale, informațiile și documentele suficiente pentru stabilirea calității și a datei excluderii. Furnizorul păstrează dovada acestei date. Solicitarea informațiilor deja disponibile și validările interne nu determină reluarea termenului. Se păstrează data excluderii, scadențele și răspunderea pentru întârzierile imputabile.
(5) La încetarea aplicării mecanismelor ca urmare a dobândirii calității de membru al unei comunități de energie, furnizorul regularizează operațiunile reglementate, inclusiv dacă furnizarea continuă sau contractul de vânzare-cumpărare este adaptat pentru operațiuni în regim de piață potrivit alin. (2). Regularizarea include documentele, cantitățile și soldurile aferente regimului anterior, în condițiile capitolului X. Decontul evidențiază creanțele curente și istorice, compensările și plățile efectuate și soldul rămas. Creanțele rezultate din contractul de vânzare-cumpărare se plătesc potrivit art. 17 alin. (6), cu respectarea art. 29 și a capitolului X. Regimul restituirii sumelor rezultate din factura cu decontul final al consumului, prevăzut de Regulamentul de furnizare a energiei electrice la clienții finali, se aplică distinct, numai în situațiile reglementate de acesta. Informațiile deja deținute de furnizor nu se solicită din nou.
(6) La încetarea mecanismelor se anulează rezervările aferente plăților programate care nu au fost încă efectuate. Sumele astfel eliberate se includ în regularizarea finală, cu identificarea documentelor de origine, și rămân în sarcina furnizorului debitor până la stingerea obligațiilor de plată, fără transfer automat către comunitate sau către alt furnizor.
CAPITOLUL VI
Regimul autorităților și instituțiilor publice
Art. 19. — Aplicarea mecanismelor
(1) Autoritățile și instituțiile publice care dețin capacități de producere a energiei electrice din surse regenerabile realizate parțial sau total din fonduri publice beneficiază, la cerere, de compensare cantitativă sau de regularizare financiară, potrivit art. 73¹ alin. (2) din Lege.
(2) Mecanismul pentru care autoritatea sau instituția publică a optat se aplică potrivit regulilor corespunzătoare prevăzute în capitolul III sau IV și regulilor comune din metodologie, indiferent de puterea electrică instalată a capacității de producere. Pentru contractele existente și operațiunile aferente perioadelor anterioare se aplică dispozițiile speciale din capitolul X, în condițiile prevăzute de acesta.
(3) Indiferent de mecanismul ales, autoritatea sau instituția publică respectă obligațiile tehnice, comerciale și de echilibrare prevăzute de lege și de reglementările aplicabile în funcție de puterea electrică instalată.
(4) Opțiunea autorității sau instituției publice se consemnează în contractul nou de vânzare-cumpărare a energiei electrice sau, pentru contractul în derulare, prin act adițional încheiat potrivit prezentei metodologii. Aceasta nu modifică scadențele creanțelor deja născute și nu permite reținerea valorilor pentru obligații viitoare nefacturate sau neindividualizate. Plata programată poate fi solicitată numai prin opțiunea distinctă și în condițiile metodologiei.
(5) Furnizorul evidențiază distinct capacitățile finanțate din fonduri publice, puterea instalată, temeiul mecanismului aplicat și, după caz, responsabilitatea pentru echilibrare.
(6) Calitatea autorității sau instituției publice și realizarea capacității din fonduri publice se dovedește printr-o declarație pe propria răspundere a autorității sau instituției publice, care indică actele justificative privind calitatea acesteia și realizarea capacității de producere a energiei electrice din surse regenerabile parțial sau total din fonduri publice. Documentele certe și actuale deja deținute de furnizor nu se solicită din nou. Furnizorul poate solicita motivat documente sau clarificări suplimentare numai pentru completarea informațiilor necesare care lipsesc sau pentru soluționarea unor neconcordanțe concrete.
CAPITOLUL VII
Regimul aplicabil de la data de 1 ianuarie 2031
Art. 20. — Încetarea mecanismului de compensare cantitativă
(1) Compensarea cantitativă pentru instalațiile de cel mult 200 kW încetează la data de 31 decembrie 2030, potrivit art. 73¹ alin. (9) din Lege.
(2) Cu cel puțin 60 de zile înainte de data prevăzută la alin. (1), furnizorul informează prosumatorul asupra încetării mecanismului, dreptului de a solicita vânzarea la PMP PZU, necesității adaptării contractului și asupra modalității de lichidare a decontului final.
(3) Vânzarea la PMP PZU produce efecte de la 1 ianuarie 2031 sau de la o dată ulterioară numai la cererea prosumatorului și după adaptarea contractului. Prin excepție de la condiția adaptării prealabile a contractului, în cazul întârzierii imputabile furnizorului, vânzarea produce efecte de la cea mai târzie dintre data solicitată de prosumator, data de 1 ianuarie 2031 și data îndeplinirii cumulative a condițiilor legale, inclusiv primirea cererii complete de către furnizor. Contractul adaptat și decontarea livrărilor reflectă data astfel stabilită. Cererea poate fi exprimată anticipat și distinct, inclusiv prin anexa B la contractul-cadru. Semnarea contractului de compensare cantitativă nu constituie o asemenea cerere.
(4) Pentru prosumatorii al căror mecanism de compensare cantitativă încetează la 31 decembrie 2030, opțiunile privind destinația sumelor rezultate din aplicarea mecanismului de compensare cantitativă încetează la data de 31 decembrie 2030. La încetarea efectivă se închid rezervările neexecutate, iar sumele se reînscriu în evidența documentelor de origine potrivit metodologiei.
(5) La încetarea acestor opțiuni, furnizorul întocmește decontul de închidere a operațiunilor de alocare și plată programată, fără modificarea scadențelor documentelor de origine. Valorile rămase se plătesc direct prosumatorului: cele nescadente, la scadența fiecărui document, iar cele deja scadente, imediat, independent de întocmirea sau emiterea decontului.
CAPITOLUL VIII
Evidențe, raportare și anexe
Art. 21. — Evidențele și trasabilitatea operațiunilor
(1) Furnizorul păstrează, pentru fiecare document de origine, contractul, locul de producere și consum, perioada livrării, cantitățile, prețurile, valoarea, scadența, regimul juridic și operațiunile care afectează creanța. Evidența identifică datele de măsurare și de piață efectiv utilizate, sursa, versiunea și data primirii ori publicării lor, formula contractuală și versiunea aplicabilă, componentele incluse și excluse, conversiile și rotunjirile. Cantitățile și prețurile se exprimă în kWh și lei/kWh sau în unități compatibile identificate expres, iar valorile se exprimă în lei. Calculul permite verificarea conversiilor și a concordanței dintre cantități, prețuri și valori.
(2) Furnizorul ține evidența operațiunilor astfel încât să poată fi urmărite documentele de origine, facturile beneficiare, sumele utilizate, soldurile și ordinea efectuării operațiunilor. Fiecare operațiune și eveniment relevant are un identificator unic și stabil. Evidența cuprinde documentele justificative și distinge momentul primei primiri, momentul înregistrării și momentul producerii efectelor, inclusiv ora, când aceasta este relevantă și poate fi determinată. Se păstrează dovezile primirii, versiunile opțiunilor și istoricul modificărilor. Pentru evenimentele care nu pot fi departajate prin dată și oră, se păstrează succesiunea primirii și înregistrărilor necesară aplicării regulilor de prioritate, fără a folosi ordinea prelucrării interne drept criteriu de eligibilitate sau prioritate. Plățile, recuperările și restituirile se înregistrează ca efectuate numai pe baza dovezii executării, iar rezervările neexecutate se evidențiază separat.
(3) Valorile monetare se stabilesc la nivelul documentului, în lei, cu două zecimale, prin rotunjire matematică.
(4) La închiderea fiecărui ciclu lunar și după orice operațiune care modifică sumele datorate, compensate, rezervate sau plătite, furnizorul verifică, pentru fiecare document de origine și factură beneficiară, concordanța cu evidența contabilă și documentele justificative. Diferențele se identifică, se justifică și se corectează, fără a fi puse în sarcina prosumatorului în lipsa unei cauze justificate. Soldul rămas se evidențiază distinct pentru fiecare document de origine și își păstrează scadența.
(5) În cel mult 5 zile lucrătoare de la cerere, furnizorul pune gratuit la dispoziția prosumatorului, pe suport durabil, datele și un extras care permit reconstituirea propriilor operațiuni pentru ciclul sau perioada indicată. Extrasul cuprinde:
a) datele de măsurare și de piață utilizate, sursele acestora, cantitățile, prețurile și modul de calcul al valorilor;
b) opțiunile prosumatorului și lista locurilor aplicabile perioadei solicitate;
c) documentele de origine și facturile beneficiare, sumele și scadențele acestora;
d) ordinea alocării, documentele incluse sau excluse și motivele excluderii;
e) operațiunile efectuate, datele acestora și soldurile rezultate, cu evidențierea distinctă a sumelor rezervate, compensate și plătite;
f) corecțiile, anulările, recuperările și restituirile, cu explicarea diferențelor și indicarea dovezilor de plată;
g) regulile aplicate operațiunilor aferente perioadelor anterioare, după caz.
(6) Documentele și evidențele, inclusiv versiunile datelor efectiv utilizate pentru facturare, decontare și corecții, se păstrează pe duratele prevăzute de legislația aplicabilă. La solicitarea ANRE, furnizorii, OD și OPCOM transmit, potrivit responsabilităților lor și în termenul stabilit prin solicitare, datele și documentele necesare monitorizării și controlului. Furnizorul are obligația să asigure reconstituirea operațiunilor inclusiv după încetarea contractelor ori migrarea evidențelor, pe durata obligației de păstrare.
(7) Pentru fiecare document de origine, furnizorul verifică dacă valoarea corectată a creanței prosumatorului, la care se adaugă sumele rămase legal de recuperat de la prosumator din plățile aferente aceluiași document de origine, este egală cu totalul:
a) sumelor utilizate pentru stingerea creanțelor reciproce sau a facturilor beneficiare, inclusiv prin plăți programate, după scăderea operațiunilor anulate;
b) sumelor plătite direct prosumatorului, după scăderea celor recuperate efectiv;
c) sumelor rezervate pentru plăți încă neefectuate;
d) soldului rămas de plată prosumatorului, fără sumele rezervate, cu indicarea distinctă a sumelor contestate. Toate valorile se compară cu același tratament al TVA. Fiecare sumă se include o singură dată, iar creanța se ia în calcul înainte de stingerea locală. Sumele de recuperat se evidențiază separat și nu pot fi utilizate pentru alocare. Simpla lor înregistrare nu dă furnizorului dreptul de a le recupera în lipsa unui temei legal.
(8) Pentru fiecare factură beneficiară, valoarea corectată a obligației de plată a prosumatorului aferente acestei facturi, la care se adaugă suma aferentă aceleiași facturi rămasă legal de restituit prosumatorului, este egală cu totalul:
a) sumelor stinse prin compensare locală, alocare, plată programată sau alte modalități justificate legal, după scăderea stingerilor anulate;
b) plăților efectuate direct de prosumator, după scăderea restituirilor efective;
c) soldului neachitat. Soldul neachitat se împarte, fără suprapuneri, în sume acoperite prin rezervări neexecutate, sume contestate și sume necontestate neacoperite. Rezervările nu reprezintă stingeri. Fiecare stingere se înregistrează cu aceeași valoare și referință atât la documentul de origine, cât și la factura beneficiară. Sumele de recuperat și de restituit se evidențiază separat de valorile disponibile pentru alocare.
(9) Creanțele fiecărei părți se verifică și se evidențiază separat, ca sume pozitive sau egale cu zero, fără modificarea valorii sau a semnului documentelor legal emise. Dacă o corecție stinge creanța inițială și generează legal o obligație de plată în sens invers, creanța inițială se aduce la zero, iar utilizările, rezervările și plățile aferente se regularizează potrivit regulilor de corecție. Noua obligație se evidențiază separat, cu propriul temei, document și scadență, precum și cu stingerile aferente. Recuperarea unei plăți anterioare se evidențiază distinct de noua obligație, fără dublarea sumelor. Se păstrează legătura cu documentele inițiale și de corecție. Evidențierea separată a noii obligații nu o face, prin ea însăși, eligibilă pentru alocare.
Art. 22. — Anexa, comunicările și contestațiile
(1) Contractul-cadru prevăzut în anexa nr. 1 se aplică încheierii contractelor noi și face parte integrantă din metodologie. Formularele din anexele B și C la contractul-cadru se utilizează și pentru contractele în derulare. Utilizarea acestor formulare pentru contractele în derulare nu determină înlocuirea lor și nici aplicarea celorlalte clauze ale contractului-cadru aprobat prin prezentul ordin.
(2) Regulile privind alocarea valorică multi-loc și plata programată se aplică atât contractelor noi, cât și celor în derulare. Pentru contractele în derulare se respectă și dispozițiile tranzitorii aplicabile. Alocarea păstrează documentul de origine și scadența creanței, sub rezerva dispozițiilor privind diferențele reconstituite.
(3) Documentele și notificările se transmit prin mijloacele convenite, care permit păstrarea și reproducerea conținutului fără modificări.
(4) Data comunicării se stabilește potrivit reglementărilor speciale aplicabile sau, în lipsa acestora, la data primirii documentului de către destinatar.
(5) Pentru documentele transmise prin portalul furnizorului sau contul de client, comunicarea se consideră realizată când documentul poate fi păstrat și reprodus fără modificări, iar destinatarul a primit notificarea disponibilității acestuia printr-un mijloc convenit.
(6) Partea care invocă o comunicare păstrează dovada acesteia. Pentru RO e-Factura se aplică regulile legale speciale.
(7) Facturile și documentele aferente achiziției se transmit în termenele aplicabile, inclusiv atunci când sunt comunicate împreună cu decontul.
(8) Dacă primește o notificare de nelivrare, furnizorul retransmite documentul printr-un alt mijloc convenit, dacă acesta este disponibil.
(9) Contestațiile se formulează și se soluționează potrivit reglementărilor speciale și clauzelor contractuale legal aplicabile. Dacă nu este prevăzut un termen special de soluționare, acesta este de cel mult 30 de zile de la înregistrare.
(10) Din valoarea disponibilă aferentă unui document de origine se exclude numai suma contestată. Întregul document se exclude dacă este contestată întreaga creanță sau dacă partea necontestată nu poate fi determinată.
(11) Un loc se exclude temporar numai dacă se contestă apartenența sa la prosumator, eligibilitatea sau contractul în baza căruia participă la alocare.
(12) După soluționarea contestației, furnizorul actualizează soldurile și efectuează corecțiile necesare. Sumele devenite disponibile se plătesc la scadență sau se includ în primul ciclu de alocare în care pot fi utilizate legal, potrivit opțiunilor prosumatorului.
(13) Pe durata soluționării contestației, partea necontestată a creanței prosumatorului se plătește la scadență. Prosumatorul poate schimba furnizorul și pe durata contestației.
(14) Factura aferentă contractelor de furnizare contestată se exclude integral din stingerea locală, alocare și rezervare până la soluționarea plângerii, cu respectarea prevederilor regulamentelor de furnizare energie electrică/gaze naturale.
(15) Prosumatorul poate plăti direct partea necontestată a facturii de furnizare, păstrând dreptul la soluționarea plângerii, corectare și restituire.
(16) Dacă se contestă un document de origine, rezervările neexecutate se mențin numai în limita soldului necontestat, neachitat și nestins. Rezervările care depășesc această limită se reduc sau se anulează, începând cu factura beneficiară cu scadența cea mai îndepărtată și, la scadențe egale, în ordinea inversă constituirii lor. Dacă soldul necontestat nu poate fi determinat, se anulează toate rezervările neexecutate aferente documentului.
(17) Contestația nu modifică, prin ea însăși, valoarea documentului de origine și nu anulează stingerile deja efectuate. Sumele contestate eliberate din rezervări se evidențiază separat și nu pot fi reutilizate. Dacă se solicită majorarea creanței, suma recunoscută și necontestată de părți rămâne supusă regulilor aplicabile sumelor necontestate. Plata și accesoriile se stabilesc potrivit legii.
(18) Modificarea rezervărilor se comunică potrivit art. 28 alin. (17), iar sumelor redevenite de plată pe facturile beneficiare li se aplică art. 28 alin. (10). Soluționarea contestației nu reface automat rezervările anulate și nu inițiază un ciclu suplimentar de alocare. Operațiunile omise sau efectuate incorect se corectează.
Art. 23. — Aplicarea regulilor și informațiile publice ale furnizorului
(1) Furnizorul efectuează operațiunile potrivit legii, prezentei metodologii și contractului aplicabil.
(2) Pentru fiecare operațiune, furnizorul înregistrează documentul de origine, factura beneficiară, ordinea efectuării și soldurile înainte și după operațiune. Fiecare compensare între documente se evidențiază distinct.
(3) Furnizorul publică și menține actualizate, într-o secțiune ușor accesibilă a paginii sale de internet, informațiile privind canalele de comunicare, condițiile și etapele contractării, documentele necesare și formularele aplicabile, precum și calendarul lunar cu datele și orele T₀ și T₁ sau regulile obiective pentru determinarea acestora și reperul utilizat pentru limita rezervărilor aferente plății programate. Calendarul aplicabil se publică înaintea inițierii ciclului, cu respectarea termenelor metodologiei. Modificările calendarului păstrează ciclurile inițiate, limitele rezervărilor deja constituite și termenele de plată.
CAPITOLUL IX
Reguli obligatorii privind alocarea valorică multi-loc și plata programată
Art. 24. — Condițiile și principiile alocării
(1) Alocarea se efectuează numai la solicitarea expresă a prosumatorului, pentru locurile eligibile înscrise în lista validată. În lipsa unei opțiuni valabile, valoarea disponibilă se plătește prosumatorului la scadența documentului de origine, fără solicitare lunară.
(2) Stingerea locală a creanțelor reciproce precedă alocarea între locuri. Alocarea este exclusiv valorică și independentă de sincronizarea ciclurilor de citire sau facturare. Fiecare valoare se utilizează o singură dată. Pentru valoarea primită prin alocare, locul păstrează exclusiv calitatea de beneficiar.
(3) Valoarea disponibilă reprezintă soldul pozitiv, neachitat, nestins, necontestat și nerezervat al creanței prosumatorului. Aceasta se determină pentru fiecare loc de producere și consum după stingerea locală a creanțelor reciproce. Soldurile prevăzute la art. 32 alin. (3) se regularizează și se plătesc separat, potrivit art. 33–34, fără includerea în disponibilul pentru alocări ulterioare. Alocarea nu modifică documentele de origine sau scadențele acestora și nu amână plata sumelor scadente. Rezultatele negative ale calculului nu reprezintă valori disponibile pentru alocare sau plată programată.
(4) Participă numai soldurile eligibile ale facturilor emise pentru locurile eligibile, după luarea în considerare a plăților, stingerilor și rezervărilor anterioare. Excluderile determinate de contestații nu suspendă procesarea celorlalte locuri și documente. Se aplică regimul distinct al creanței prosumatorului și al facturii de furnizare contestate.
(5) Pentru destinația gaze naturale se utilizează numai valorile rezultate din compensarea cantitativă pentru care prosumatorul persoană fizică are dreptul prevăzut la art. 73¹ alin. (3¹) lit. b) și alin. (3²) din Lege. Facturile beneficiare sunt cele aferente locurilor eligibile înscrise în lista validată și contractelor de furnizare a gazelor naturale încheiate cu furnizorul prevăzut de lege.
(6) Eligibilitatea pentru alocare și rezervare se verifică pentru fiecare legătură dintre documentul de origine și factura beneficiară, în funcție de mecanismul din care provine suma și de regulile aplicabile perioadei în care energia electrică a fost livrată, condițiile aplicabile locurilor, identitatea titularului și furnizorului, destinația aleasă și condiția privind operatorul de distribuție ori excepția legală incidentă. Includerea locurilor în aceeași listă și însumarea valorilor disponibile nu permit utilizarea unei sume pentru facturi care nu sunt eligibile pentru acea sursă. Dacă un document cuprinde sume supuse unor reguli diferite, acestea se evidențiază separat, fără reemiterea documentului doar în acest scop. Furnizorul consemnează, pentru fiecare sumă alocată, temeiul care permite utilizarea ei pentru factura beneficiară și motivează excluderile.
(7) Locurile incluse în listă sunt deținute legal de același prosumator, iar contractele de furnizare aferente sunt încheiate pe numele acestuia, cu același furnizor, persoană juridică. Pentru participarea unui loc de producere și consum ca loc-sursă este necesar un contract reglementat de vânzare-cumpărare în vigoare. Participarea unui loc exclusiv ca beneficiar nu este condiționată de existența unui asemenea contract, cu respectarea celorlalte condiții de eligibilitate. Locurile simple de consum participă numai ca beneficiare.
(8) Alocarea pentru plata unei facturi de energie electrică este permisă numai dacă locul-sursă și locul beneficiar sunt racordate la același operator de distribuție sau beneficiază de excepția prevăzută de lege. Lista poate include locuri racordate la operatori diferiți, dar condiția se verifică separat pentru fiecare alocare. Excepția prevăzută la art. 73¹ alin. (3¹) lit. a) din Lege se aplică numai prosumatorilor și sumelor eligibile potrivit acesteia, fără a se extinde la celelalte surse din listă.
(9) Pentru plata facturilor de gaze naturale, contractele de furnizare a energiei electrice și a gazelor naturale trebuie să fie încheiate cu același furnizor, persoană juridică. Se pot utiliza numai sumele rezultate din compensarea cantitativă pentru care prosumatorul persoană fizică are acest drept potrivit legii.
Art. 25. — Ordinea surselor și a facturilor
(1) La T₀ se fixează locurile-sursă, ordonate descrescător după valoarea disponibilă. La egalitate are prioritate POD-ul mai mare. Ordinea se păstrează până la închidere.
(2) Documentele aceluiași loc-sursă se utilizează începând cu cel care are scadența cea mai îndepărtată. La scadențe egale, are prioritate documentul emis cel mai recent. Dacă și data emiterii este aceeași, ordinea se stabilește după serie și număr, în ordine crescătoare, iar în caz de egalitate, după identificatorul unic, tot în ordine crescătoare.
(3) Ordinea se aplică tuturor valorilor eligibile pentru alocare potrivit art. 24.
(4) Sumele deja plătite, stinse sau rezervate se elimină din disponibil, cu păstrarea ordinii surselor.
(5) Documentele și scadențele se păstrează individual. Dacă scadența intervine înaintea închiderii, plata se efectuează la scadență.
(6) La alocare participă facturile aferente locurilor eligibile, pentru energia electrică sau gazele naturale, potrivit destinației alese, în limita sumei rămase de plată care poate fi stinsă prin alocare. Modul de determinare a consumului facturat, potrivit reglementărilor aplicabile, nu modifică eligibilitatea sau ordinea de prioritate a facturii. Facturilor contestate li se aplică art. 22 alin. (14) și (15).
(7) Se selectează facturile cu scadența cel târziu la T₁, inclusiv cele emise sau ajunse la scadență între inițierea ciclului (T₀) și T₁.
(8) Facturile scadente se ordonează după scadența cea mai veche, soldul cel mai mare, emiterea cea mai veche, seria și numărul în ordine crescătoare și POD-ul sau identificatorul echivalent mai mare.
(9) La compararea identificatorilor, se elimină spațiile de la început și de la sfârșit, iar literele se transformă în majuscule, fără modificarea identificatorului original păstrat în evidență. Seria documentului se compară alfanumeric, chiar dacă include numai cifre. Numărul documentului se compară numeric dacă include numai cifre și alfanumeric în celelalte cazuri. Codul POD, identificatorul echivalent pentru gaze naturale și identificatorul unic al documentului se compară alfanumeric. Aceste reguli se aplică tuturor surselor și documentelor, în ordinea crescătoare sau descrescătoare prevăzută pentru fiecare criteriu.
(10) Pentru selecția și alocarea din ciclul curent se folosesc soldurile existente la T₁. Pe parcursul alocării, acestea se actualizează după fiecare operațiune, înainte de efectuarea următoarei. Pentru plățile programate și corecțiile ulterioare se folosesc soldurile existente la momentul efectuării lor. Diferențele rezultate din reconstituirea operațiunilor se evidențiază separat de restul facturii, cu soldul și scadența proprii, și se iau în calcul distinct la selecție și alocare. Această evidențiere nu impune reemiterea facturii.
(11) Pentru plata programată se aplică aceleași departajări, pornind de la scadența cea mai apropiată a facturilor nescadente.
(12) La T₁, furnizorul analizează fiecare loc-sursă în ordinea stabilită. Pentru fiecare loc-sursă, selectează prima factură, în ordinea de prioritate, care poate fi plătită din cel puțin un document de origine cu valoare disponibilă aferent acelui loc. Posibilitatea alocării se verifică separat pentru fiecare pereche formată din documentul de origine și factura beneficiară.
(13) Pentru factura selectată se alocă suma cea mai mică dintre soldul eligibil al acesteia și totalul valorilor disponibile din documentele de origine ale locului-sursă care pot fi utilizate pentru plata facturii. Suma se acoperă succesiv din aceste documente, în ordinea stabilită. Din fiecare document se utilizează cel mult valoarea disponibilă, fără depășirea soldului eligibil rămas al facturii. 
(14) După fiecare sumă alocată se actualizează soldurile documentului de origine, locului-sursă și facturii beneficiare. Se selectează o altă factură numai după stingerea soldului eligibil al facturii selectate sau epuizarea valorilor din documentele locului-sursă care pot fi utilizate pentru aceasta. Dacă locul-sursă mai are disponibil, se selectează următoarea factură eligibilă pentru acel disponibil. Dacă nu există o asemenea factură, se trece la următorul loc-sursă. Alocarea se încheie când nicio valoare disponibilă nu mai poate fi utilizată pentru un sold scadent eligibil. Documentele neutilizate își păstrează identitatea, soldul și scadența.
(15) Alocările se înregistrează la închiderea ciclului, pe baza situației stabilite la T₁, și produc efecte de la înregistrare. Dacă înregistrarea întârzie, furnizorul consemnează întârzierea, reconstituie operațiunile omise și corectează penalitățile nejustificate. Se consemnează data efectivă a înregistrării și se sting exclusiv obligațiile rămase de plată. Dacă este necesar acordul părților pentru stingerea creanțelor, se utilizează acordul exprimat prin formularul de opțiuni.
(16) Sumele rămase după alocarea pentru facturile scadente pot fi rezervate pentru plata programată numai în condițiile art. 26 și dacă prosumatorul a exprimat această opțiune distinctă. Sumele neutilizate și nerezervate se plătesc direct prosumatorului la scadența fiecărui document de origine.
(17) Dacă situația juridică, opțiunile și versiunile aplicabile, datele, documentele, momentele T₀ și T₁ și succesiunea evenimentelor sunt aceleași, aplicarea regulilor trebuie să conducă la același rezultat privind sursele utilizate, ordinea operațiunilor, facturile eligibile pentru fiecare sursă, sumele alocate și rezervate și datele plăților programate. Rezultatul este independent de ordinea sau durata prelucrărilor informatice ori de împărțirea tehnică a sumelor în tranșe. Evidențele permit urmărirea fiecărui pas, a documentelor verificate, a motivelor de neeligibilitate și a soldurilor înainte și după operațiune. Înregistrările efective și corecțiile se evidențiază separat de rezultatul de referință astfel calculat.
Art. 26. — Plata programată
(1) După alocarea către facturile scadente, furnizorul poate constitui rezervări numai în baza opțiunii distincte și numai pentru facturi compatibile cu sursa utilizată, deja emise și nescadente la T₁. O valoare se rezervă numai dacă nu mai poate fi utilizată pentru stingerea unui sold eligibil scadent compatibil cu aceeași sursă. Compatibilitatea se verifică potrivit art. 24 alin. (6).
(2) Scadența facturii beneficiare poate interveni cel târziu la data prevăzută în calendarul publicat pentru inițierea ciclului din a doua lună calendaristică următoare lunii căreia îi este atribuit ciclul potrivit art. 27 alin. (1). Această dată se determină și se consemnează la constituirea rezervării. Limita rezervării existente se păstrează la modificarea calendarului sau întârzierea inițierii ciclului viitor. Executarea anticipată permisă de scadența sursei nu extinde această limită, iar data și ora utilizate intern nu scurtează termenul legal de plată al facturii.
(3) Se păstrează ordinea surselor și se aplică ordinea facturilor nescadente prevăzută la art. 25 alin. (11). Selectarea facturii și parcurgerea documentelor aceluiași loc-sursă urmează art. 25 alin. (12)– (14), aplicat corespunzător rezervărilor. Rezervarea are un identificator unic și stabil și identifică documentul de origine, factura beneficiară, suma inițială și partea rămasă neexecutată, ambele scadențe și data executării. Fiecare tranșă aferentă unei facturi finanțate din mai multe documente se evidențiază separat.
(4) Plata programată se execută la prima dintre scadența sursei și scadența facturii beneficiare. Suma executată este cea mai mică dintre partea rezervării rămasă neexecutată și soldul facturii rămas neachitat și nestins, după corecții și după deducerea celorlalte rezervări confirmate și neexecutate. Rezervarea care se execută nu se deduce din soldul astfel determinat. Acordul părților acoperă stingerea anticipată a facturii beneficiare când sursa este scadentă mai devreme.
(5) Rezervarea nu stinge creanțele. Înaintea executării se verifică plățile, contestațiile și corecțiile și se efectuează reducerile sau anulările necesare potrivit regulilor de corecție. Apoi se determină suma de executat potrivit alin. (4). Executarea stinge creanțele numai în limita sumei efectiv utilizate, reduce corespunzător rezervarea și actualizează soldurile. Nu se selectează alte facturi, nu se majorează rezervarea și nu se utilizează partea afectată altor rezervări valabile. Operațiunea se evidențiază și se verifică pe fiecare document de origine și factură beneficiară.
(6) Plata ori corectarea facturii beneficiare determină reducerea sau anularea rezervărilor în condițiile art. 28. Contestarea facturii beneficiare determină anularea rezervărilor neexecutate aferente acesteia. Contestarea documentului de origine se tratează potrivit art. 22 alin. (16)–(18). Sumele eliberate revin documentelor de origine și se evidențiază distinct în partea contestată și cea necontestată. Partea necontestată se plătește la scadența sursei, iar dacă aceasta a intervenit, fără întârziere. Pentru partea contestată se păstrează regimul legal aplicabil.
(7) Prosumatorul achită numai partea neacoperită comunicată. Debitarea directă, notificările și penalitățile se corelează cu această parte.
(8) Rezervările cu executare viitoare se constituie exclusiv din surse nescadente. Soldurile aferente reporturilor prevăzute la art. 32 alin. (3) nu se utilizează pentru plata programată.
(9) Retragerea opțiunii sau încetarea eligibilității închide rezervările afectate.
Art. 27. — Ciclul lunar, termenele, scadențele și penalitățile
(1) Furnizorul efectuează un singur ciclu ordinar de alocare pe lună calendaristică pentru fiecare prosumator. Data și ora inițierii constituie momentul de referință T₀. Ciclul are un identificator unic și este atribuit lunii calendaristice în care se situează T₀, distinct de perioadele de livrare ale documentelor participante.
(2) Inițierea ciclului are loc după emiterea documentelor de origine, efectuarea operațiunilor locale și determinarea disponibilului pentru locurile eligibile pentru care furnizorul deține date complete și validate, în termenele prevăzute la alin. (3) și (4). La T₀ se fixează sursele și ordinea acestora și se păstrează starea datelor și soldurilor utilizate. Până la închidere se actualizează soldurile și setul facturilor beneficiare.
(3) Pentru locurile cu date complete și validate disponibile la termenul legal de transmitere de către OD, facturarea, determinarea disponibilului și alocarea se finalizează în cel mult 5 zile lucrătoare de la acel termen.
(4) Dacă  ciclul de alocare nu a fost încă inițiat deoarece opțiunea nu produce încă efecte sau datele necesare devin disponibile ulterior, operațiunile se finalizează în cel mult 5 zile lucrătoare de la data la care ambele condiții sunt îndeplinite. Prosumatorul poate participa la alocare și pentru o fracțiune de lună.
(5) Locurile cu date complete și validate se procesează independent. Furnizorul comunică, în termenul de la alin. (3), locurile neprocesate și informațiile lipsă. Datele primite ulterior se înregistrează la primire, iar documentele aferente se întocmesc în cel mult 5 zile lucrătoare de la această dată. Acest termen nu amână plata sumelor deja scadente.
(6) Sursele apărute după inițiere pot participa la următorul ciclu ordinar numai dacă mai sunt legal disponibile. Plățile scadente se execută la termenele proprii. Întârzierea imputabilă furnizorului în emiterea unui document pentru care datele necesare erau complete la inițiere nu justifică excluderea sursei. Operațiunea omisă se reconstituie și se corectează de la data la care trebuia efectuată.
(7) Dacă un ciclu se încheie în luna următoare celei în care a fost inițiat, acesta se evidențiază ca aferent lunii inițierii T₀. Ciclul următor se inițiază după închiderea celui precedent, în termenele aplicabile.
(8) Executarea plăților programate, corecțiile, restituirile, închiderea reporturilor istorice, plata diferențelor aferente și decontarea finală constituie operațiuni distincte de ciclurile de selecție și alocare.
(9) Momentul prestabilit al închiderii ciclului, denumit în continuare T₁, constituie reperul unic pentru selectarea facturilor beneficiare și determinarea alocărilor și rezervărilor din acel ciclu. Data și ora T₁ se stabilesc înaintea inițierii ciclului, potrivit calendarului sau regulii obiective de determinare publicate, cu respectarea termenelor prevăzute la alin. (3) și (4). T₁ este independent de durata prelucrărilor interne.
(10) Între T₀ și T₁, furnizorul pregătește calculele și actualizează situația documentelor, soldurilor și eligibilității. Calculele pregătitoare nu produc stingeri și nu constituie rezervări confirmate. La T₁ se utilizează situația rezultată după luarea în considerare a evenimentelor care au produs efecte până la acest moment și a datelor și documentelor primite ori emise până la T₁, cu respectarea setului surselor fixat la T₀ și a regulilor privind sursele apărute ulterior. Evenimentele cu același moment de referință se tratează înaintea alocării ordinare, în succesiunea juridică rezultată din documente și, când aceasta nu permite departajarea, în ordinea recepției consemnate în evidențe, fără folosirea ordinii prelucrării interne drept criteriu de prioritate.
(11) Stabilirea T₁ păstrează executarea la termenele proprii a plăților directe, plăților programate anterior, restituirilor și celorlalte operațiuni exigibile. Valorile astfel stinse sau plătite nu mai participă la alocarea de la T₁. Informațiile primite ulterior privind evenimente anterioare și întârzierile de procesare determină corecțiile necesare ale operațiunilor și penalităților, cu păstrarea distinctă a momentului de referință, a datei înregistrării efective și a datei producerii efectelor juridice.
(12) Penalitățile se aplică numai soldului efectiv neachitat, potrivit legii și contractului aplicabil. Perioadele de grație și condițiile contractuale mai favorabile prosumatorului se păstrează.
(13) Alocarea și plata programată executată reduc soldul pentru calculul penalităților de la data stingerii.
(14) Pentru partea acoperită printr-o rezervare confirmată, prosumatorul nu datorează penalități generate de neexecutarea imputabilă furnizorului.
(15) Furnizorul stornează penalitățile generate exclusiv de întârzierea sau eroarea sa. Dacă întârzierea alocării este determinată exclusiv de indisponibilitatea datelor complete și validate, fără faptă imputabilă prosumatorului, se stornează penalitățile aferente valorii ulterior alocate, pentru perioada dintre scadență și înregistrarea alocării.
(16) Protecțiile împotriva penalităților nejustificate păstrează scadența părții neacoperite și răspunderea persoanei responsabile de întârziere.
(17) Furnizorul datorează pentru plata cu întârziere penalitățile prevăzute de lege și de contract. Regimul creanțelor istorice este cel prevăzut la art. 33.
Art. 28. — Corecțiile și informarea prosumatorului
(1) Corecțiile, inclusiv cele necesare reconstituirii operațiunilor omise, se întemeiază pe documente justificative și păstrează legătura cu documentele de origine și cu operațiunile ulterioare afectate. În lipsa unui termen special, efectele se înregistrează în cel mult 5 zile lucrătoare de la deținerea informațiilor complete. Fiecare corecție identifică operațiunile inițiale și înregistrările de modificare.
(2) Dacă se reduce soldul unei facturi beneficiare, rezervările neexecutate se reduc sau se anulează numai în măsura în care totalul lor depășește noul sold rămas neachitat și nestins. Reducerea se efectuează în ordinea constituirii rezervărilor, consemnată în evidențe la închiderea planului, separat pentru fiecare pereche document de origine–factură beneficiară. Sumele eliberate revin documentelor de origine.
(3) Dacă totalul sumelor stinse și plătite pentru o factură beneficiară depășește valoarea corectată a acesteia, se anulează mai întâi stingerile efectuate din documentele de origine, fără a depăși suma în plus. Stingerile se anulează în ordinea inversă producerii efectelor, stabilită după dată și, dacă este cunoscută, oră. Dacă această ordine nu poate fi stabilită, se utilizează ordinea inversă a înregistrărilor din evidențe. Pentru fiecare anulare a stingerii se indică operațiunea inițială și suma, care revine documentului și locului-sursă inițial. Rezervările neexecutate se tratează potrivit alin. (2), iar sumele încasate în plus prin plăți directe, rămase după anularea stingerilor, se restituie potrivit legii, fără dubla restituire a aceleiași valori. Termenul de la alin. (6) se aplică numai cazului de dublă acoperire a aceleiași obligații prevăzut la acel alineat.
(4) La reducerea valorii unui document de origine, furnizorul determină valoarea corectată a creanței pe aceeași bază fiscală și actualizează operațiunile aferente astfel:
a) recalculează soldul neutilizat și nerezervat. Totalul rezervărilor neexecutate nu poate depăși suma rămasă din creanța corectată după scăderea stingerilor menținute și a plăților directe nerecuperate. Dacă rezultatul este negativ, limita rezervărilor este zero. Rezervările care depășesc limita se reduc sau se anulează începând cu factura beneficiară cu scadența cea mai îndepărtată, iar la scadențe egale, în ordinea inversă constituirii.
b) menține stingerile executate în limita valorii corectate a creanței. Dacă totalul acestora, după scăderea anulărilor aferente, depășește valoarea corectată, anulează stingerile numai în limita diferenței, în ordinea prevăzută la alin. (3).
c) evidențiază, potrivit alin. (7), suma de recuperat din plățile directe, în măsura în care acestea, după scăderea recuperărilor efective, depășesc partea din creanța corectată rămasă după stingerile menținute potrivit lit. b). Dacă această parte este negativă, se consideră zero.
(5) Diferența neacoperită a unui document de origine nu se compensează automat cu sume din alte documente. Sumele eliberate sau reînscrise în evidența documentelor de origine ca urmare a modificării facturii beneficiare nu se realocă automat și se plătesc potrivit scadenței sursei. Dacă aceasta a intervenit, plata se efectuează fără întârziere. În cazul prevăzut la alin. (4), anularea rezervărilor și anularea stingerilor se reflectă în reducerea creanței din documentul de origine și nu generează o creanță suplimentară în favoarea prosumatorului. Se plătește numai soldul pozitiv rămas legal datorat după corecție și actualizarea tuturor operațiunilor aferente documentului.
(6) Dacă o plată și o stingere prin alocare sau plată programată acoperă de două ori aceeași obligație, suma încasată în plus se restituie în cel mult 5 zile lucrătoare de la prima dintre data constatării și data înregistrării solicitării persoanei îndreptățite.
(7) Recuperarea unei sume deja plătite prosumatorului se realizează potrivit legii și contractului, pe baza documentului de corecție. Recuperarea nu se poate realiza prin reținerea automată a unor sume viitoare, incerte sau nefacturate. Creanța de recuperat se individualizează pe documentul de origine și pe plata inițială, cu indicarea temeiului, valorii și scadenței aplicabile. Fiecare recuperare efectivă se înregistrează separat. Data și suma plății inițiale rămân în evidență. Individualizarea creanței de recuperat păstrează natura operațiunii din care aceasta rezultă și nu reconstituie, prin ea însăși, o obligație aferentă unei facturi beneficiare stinse. Furnizorul evidențiază distinct diferența recuperabilă dintr-o plată directă și diferența rezultată din anularea unei stingeri.
(8) Pentru suma redevenită de plată în urma anulării unei stingeri, din motive neimputabile prosumatorului, se stabilește o nouă scadență. Aceasta este data care intervine ultima dintre următoarele:
a) scadența inițială.
b) data expirării unui termen egal cu termenul contractual de plată al facturii beneficiare, calculat de la comunicarea anulării.
c) data împlinirii a 5 zile lucrătoare de la comunicare.
(9) Pentru suma prevăzută la alin. (8) nu se calculează penalități între stingerea inițială și noua scadență. Penalitățile legal datorate anterior stingerii inițiale și regimul părții neafectate a facturii se păstrează.
(10) Diferența redevenită de plată prin reducerea sau anularea unei rezervări confirmate beneficiază de termenul prevăzut la alin. (8), calculat de la comunicarea modificării. Pentru această diferență nu se calculează penalități de la confirmarea rezervării până la noua scadență.
(11) Furnizorul comunică, în termenul și prin documentele prevăzute la alin. (17), motivul corecției, documentele și operațiunile afectate, sumele reînscrise în evidența documentelor de origine sau reconstituite, eventualele sume de recuperat ori de restituit și scadențele aplicabile.
(12) Furnizorul reconstituie operațiunile omise de la data la care acestea trebuiau efectuate, pe baza opțiunilor valabil exprimate, a datelor, documentelor, soldurilor și regulilor aplicabile la momentele respective, cu luarea în considerare a utilizărilor și plăților efectiv intervenite. Se păstrează distinct rezultatul reconstituirii și datele efective ale înregistrărilor și plăților. Aceeași valoare nu se stinge și nu se plătește de două ori. Sumele scadente se plătesc fără întârziere, iar penalitățile nejustificate se corectează. Reconstituirea se comunică prosumatorului ca o corecție și nu constituie un ciclu ordinar suplimentar.
(13) Furnizorul comunică decontul cel târziu în prima zi lucrătoare următoare închiderii ciclului.
(14) Decontul cuprinde:
a) identificatorul ciclului, luna inițierii, momentele T₀ și T₁ și momentul închiderii efective, dacă diferă de T₁, precum și versiunile opțiunilor, listei și informațiilor utilizate.
b) locurile și documentele de origine, valorile disponibile inițial, valorile utilizate, soldurile rămase și scadențele.
c) locurile și facturile beneficiare, sumele stinse, datele producerii efectelor și ale înregistrării, soldurile rămase și scadența fiecărei sume individualizate, cu identificarea legăturilor dintre documentul de origine și factura beneficiară și a operațiunilor aferente.
d) rezervările, cu identificatorii proprii, individualizate pe document de origine și factură beneficiară, scadența documentului de origine și scadența facturii beneficiare, datele executării programate și partea neacoperită. Executările deja efectuate se prezintă distinct, cu identificatorul operațiunii, data și suma stinsă, precum și partea rămasă rezervată.
e) locurile sau sumele excluse și motivele.
f) sumele de plătit direct, individualizate pe surse și scadențe.
g) corecțiile, rezervările modificate, sumele reînscrise în evidența documentelor de origine sau reconstituite, documentele și operațiunile inițiale afectate, precum și scadențele aplicabile diferențelor. Se disting corecțiile documentului de origine de cele ale facturii beneficiare și se evidențiază separat sumele de recuperat sau de restituit și operațiunile efective de recuperare ori restituire.
(15) Pentru facturile scadente sau care devin scadente în cel mult 5 zile lucrătoare de la comunicare, suma de achitat de prosumator și scadența se evidențiază distinct.
(16) În cazul exclusiv al plății directe, informațiile privind stingerea locală, soldul și plata pot fi incluse în documentul achiziției sau într-o secțiune a pachetului de facturare, fără emiterea unui decont de alocare separat.
(17) Operațiunile privind plățile programate, rezervările, corecțiile, anulările stingerilor, reînscrierile sumelor la documentele de origine, plățile directe, recuperările și restituirile se comunică pe suport durabil cel târziu în prima zi lucrătoare următoare înregistrării operațiunii sau efectuării plății, după caz, cu respectarea termenelor speciale mai scurte. Comunicarea identifică operațiunea, documentele afectate, motivul modificării, suma, soldurile și scadențele rezultate. Se poate utiliza o confirmare, un decont actualizat sau documentul aferent achiziției, fără emiterea unui document suplimentar dacă informațiile au fost deja comunicate în termen. Aceste reguli se aplică și operațiunilor efectuate în afara ciclului. Comunicarea nu inițiază un nou ciclu, nu amână plata și nu modifică data efectelor operațiunii. Termenele calculate de la comunicare se stabilesc potrivit art. 22.
(18) Fiecare decont sau actualizare are un identificator și o versiune datată, cu legătură la ciclul și operațiunile la care se referă. Furnizorul păstrează versiunile comunicate și dovada comunicării. Rezultatele reconstituite se prezintă distinct de stingerile și plățile efectiv realizate.
Art. 29. — Date primite ulterior și decontarea finală
(1) Datele primite ulterior se înregistrează și se utilizează la întocmirea documentelor aferente potrivit art. 27 alin. (5). Sursele apărute ulterior și operațiunile omise se tratează potrivit art. 27 alin. (6), fără un nou ciclu ordinar. Plățile exigibile se execută la termenele proprii.
(2) Furnizorul întocmește și comunică prosumatorului decontul final în cel mult 5 zile lucrătoare de la data la care deține toate datele necesare, complete și validate, cu respectarea termenelor speciale aplicabile. Plata sumelor scadente și scadențele creanțelor nescadente sunt independente de întocmirea și comunicarea decontului. Regularizarea reporturilor istorice se realizează potrivit capitolului X.
(3) Decontul permite identificarea creanțelor, documentelor de origine, operațiunilor, plăților, soldurilor și scadențelor.
CAPITOLUL X
Dispoziții tranzitorii și drepturi istorice
Art. 30. — Aplicarea în timp și contractele în derulare
(1) Pentru contractele în derulare dispozițiile imperative ale Legii nr. 160/2026 se aplică de drept, independent de actele adiționale, ofertele comerciale și opțiunile de alocare ori plată programată.
(2) Pentru compensarea cantitativă, cantitățile, prețurile, emiterea lunară a documentelor aferente întregii cantități livrate și decontarea valorică a excedentului se stabilesc potrivit art. 13–14 și prezentului articol, pentru livrările realizate începând cu 26 iulie 2026 inclusiv, dar nu anterior datei la care contractul și mecanismul sunt legal aplicabile. Clauzele care prevăd reporturi noi în kWh sau termenul de 24 de luni pentru aceste livrări nu se aplică. Celelalte clauze valabile se păstrează. Clauzele privind utilizarea și scadența reporturilor existente la data de 25 iulie 2026 inclusiv se aplică numai în măsura compatibilității cu închiderea și plata prevăzute la art. 32 și 33.
(3) Pentru autoritățile și instituțiile publice prevăzute la art. 73¹ alin. (2) din Lege, compensarea cantitativă se aplică, de la data la care contractul, condițiile legale și opțiunea valabil exprimată permit aplicarea mecanismului, dar nu anterior datei de 26 iulie 2026. Schimbarea mecanismului produce efecte numai pentru livrările ulterioare datei aplicabile. Operațiunile anterioare se finalizează potrivit regimului lor, fără recalculare numai ca efect al schimbării mecanismului.
(4) Pentru contractele existente cu preț variabil, P_D se determină potrivit mecanismului contractual de preț, pe baza cantităților și prețurilor intervalelor relevante și cu excluderile legale, fără modificarea perioadei lunare de determinare a Q_C și Q_E. Aplicarea regulilor generale nu permite modificarea unilaterală a formulei contractuale sau compensarea separată pe intervale. Rezultatele negative se tratează potrivit art. 14 alin. (8). În cazul în care elementele necesare determinării P_D nu rezultă complet din clauzele contractuale existente, părțile clarifică aceste elemente, cu respectarea mecanismului de preț prevăzut de lege și a formulei contractuale aplicabile, fără modificarea retroactivă a prețurilor. Clarificarea nu amână plata sumelor determinate și necontestate, potrivit art. 22.
(5) Evidențierea distinctă a componentei de furnizare nu modifică, prin ea însăși, prețul contractual și nu necesită act adițional. Opțiunile de alocare și plată programată se exercită în cadrul contractului existent, fără înlăturarea regulilor speciale aplicabile acestuia.
(6) Operațiunile anterioare aferente contractelor existente de regularizare financiară se finalizează potrivit regimului aplicabil livrărilor, cu păstrarea scadențelor, modalităților de decontare și consecințelor neplății. Corecțiile utilizează prețul aplicabil lunii livrării și țin seama de compensările și plățile efectuate. Renunțările valabil exprimate și posibilitatea exercitării ulterioare a dreptului de renunțare la compensarea financiară locală se păstrează. Obligațiile se sting în acest caz prin plăți directe, la scadențele aplicabile.
(7) Operațiunile curente de regularizare financiară se efectuează potrivit regulilor comune, cu păstrarea scadențelor legal aplicabile contractului. Termenul de 24 de luni nu se aplică creanțelor din acest mecanism. La schimbarea furnizorului sau încetarea contractului, regularizarea evidențiază datele de măsurare, documentele, plățile, compensările și soldul. Creanțele se achită la scadențele proprii, iar cele deja scadente, imediat, independent de decontul final.
(8) Pentru operațiunile efectuate în baza contractelor în derulare se aplică regulile speciale din prezentul capitol până la încetarea sau înlocuirea contractului, schimbarea mecanismului în condițiile legii ori intrarea în vigoare a unor dispoziții care prevăd un alt regim. Operațiunile aferente perioadelor anterioare publicării ordinului se finalizează potrivit regulilor aplicabile acelor perioade, cu respectarea art. 32–34 privind închiderea reporturilor și plata soldurilor. Noile obligații tehnice nu se aplică retroactiv. Documentele întocmite legal nu se reemit doar ca urmare a schimbării reglementării. Dacă închiderea reporturilor impune regularizări sau corecții, se emit documentele necesare potrivit art. 32–34, cu identificarea documentelor de origine. Documentele emise după publicarea ordinului respectă cerințele în vigoare la data emiterii.
(9) Prezentul capitol se aplică și drepturilor și operațiunilor rămase nefinalizate din contracte încetate, inclusiv după termenul de adaptare tehnică. Pentru contractele încetate anterior datei de 26 iulie 2026, din care au rămas solduri istorice nestinse, se păstrează scadențele stabilite potrivit regimului aplicabil încetării. Evidența și regularizarea acestor solduri păstrează scadențele aplicabile încetării. Trimiterile la Ordinul nr. 15/2022 identifică regimul operațiunilor anterioare și clauzele care continuă legal să producă efecte, fără a menține ordinul abrogat în vigoare pentru operațiuni viitoare.
(10) Acordurile prealabile privind emiterea facturilor de către furnizor în numele și în contul prosumatorului, valabil încheiate, își păstrează efectele pentru contractele și locurile pe care le acoperă, cu respectarea dispozițiilor imperative aplicabile. Exercitarea opțiunii de alocare multi-loc nu impune încheierea unor noi acorduri pentru aceleași contracte și locuri. Pentru contractele sau locurile neacoperite, acordul se completează ori se încheie, după caz, utilizând formularul din anexa C la contractul-cadru, cu identificarea contractelor, codurilor POD și datei aplicării. Încheierea sau completarea acordului nu înlocuiește contractele în derulare și nu modifică celelalte clauze ale acestora. Furnizorul păstrează versiunile acordului, perioadele de aplicare și dovada consimțământului.
Art. 31. — Delimitarea și regularizarea perioadei intermediare
(1) Pentru luna iulie 2026 se separă consumul și livrarea aferente perioadei până la 25 iulie inclusiv de cele aferente perioadei începând cu ora 00:00 a zilei de 26 iulie.
(2) OD utilizează, în ordine, datele validate pe intervale, indexul citit sau determinat potrivit reglementărilor aplicabile la momentul delimitării sau, subsidiar, repartizarea proporțională cu numărul de zile calendaristice, separat pentru consum și livrare. Repartizarea se utilizează numai pentru separarea cantităților aferente celor două perioade, nu și pentru calcularea cantităților pe intervalele de timp cărora li se aplică prețuri diferite.
(3) OD transmite cantitățile separate și sursa datelor sau metoda utilizată în cel mult 10 zile lucrătoare de la publicarea ordinului. Cantitățile stabilite prin repartizare proporțională cu numărul de zile se corectează atunci când devin disponibile date validate care permit determinarea cantităților aferente fiecărei perioade.
(4) Pentru energia electrică livrată în rețea în perioada 26 iulie 2026–ziua anterioară publicării ordinului, căreia i se aplică noul mecanism de compensare cantitativă, furnizorul regularizează cantitățile și valorile și emite documentele necesare în cel mult 40 de zile calendaristice de la publicare. În același termen, furnizorul efectuează regularizarea, emite și comunică documentele necesare închiderii reporturilor istorice prevăzute la art. 32 alin. (3), inclusiv, după caz, documentele de corecție ale operațiunilor ulterioare afectate de această închidere, și plătește integral soldurile rezultate, în condițiile art. 33. Termenul prevăzut de prezentul alineat nu amână plata sumelor devenite exigibile anterior, potrivit legii și contractelor aplicabile.
(5) La primirea ulterioară a unor date complete și validate, inclusiv a unor date corectate, furnizorul recalculează cantitățile și valorile pentru perioada afectată și, dacă este necesar, pentru perioadele ulterioare influențate de acestea. Documentele de corecție se emit în cel mult 5 zile lucrătoare de la primirea acestor date. Data-limită a termenului de 40 de zile se păstrează chiar si in situatia de primire a datelor după termenul prevăzut la alin. (3).
(6) Reporturile în kWh constituite pentru livrările prevăzute la alin. (4) se corectează din oficiu și se înlocuiesc prin emiterea lunară a documentelor aferente întregii cantități livrate. Se iau în considerare utilizările, stingerile și plățile efectuate, fără dubla decontare sau plată a aceleiași cantități ori valori.
(7) Diferențele datorate de prosumator devin exigibile la scadența documentului de corecție, fără penalități pentru perioada anterioară acesteia. Se corectează numai documentele și perioadele influențate de datele corectate.
(8) Termenele prezentului articol privesc exclusiv regularizarea compensării cantitative. Datele-limită se păstrează indiferent de adaptarea sistemelor informatice și a fluxurilor de lucru. Sumele deja scadente se plătesc la termenele proprii.
Art. 32. — Evidența și închiderea reporturilor istorice
(1) Cantitățile reportate și creanțele aferente livrărilor până la 25 iulie 2026 inclusiv se evidențiază separat, pe document și perioadă, cu identificarea contractului și locului de producere și consum, cantității, prețului, valorii, scadenței inițial înscrise în document și a scadenței aplicabile potrivit art. 33 alin. (1), utilizărilor, compensărilor, plăților și soldurilor cantitativ și valoric rămase.
(2) Regulile aplicabile energiei electrice sunt cele aferente perioadei livrării. Prețul se determină potrivit reglementărilor și clauzelor contractuale aplicabile perioadei de livrare. Închiderea reporturilor și plata sumelor aferente se efectuează potrivit alin. (3)–(5) și art. 33.
(3) Toate reporturile constituite potrivit Ordinului nr. 15/2022, aferente energiei electrice livrate până la data de 25 iulie 2026 inclusiv și existente sau care trebuiau evidențiate în sold la această dată, inclusiv cele individualizate ori corectate ulterior, se închid integral în cadrul facturării aferente lunii iulie 2026. Închiderea cuprinde regularizarea cantităților și valorilor la prețurile aplicabile documentelor de origine, efectuarea compensărilor financiare aplicabile și plata efectivă integrală a soldului rămas datorat prosumatorului, potrivit art. 33. Reporturile respective nu se mai utilizează pentru acoperirea consumului aferent perioadelor de facturare ulterioare lunii iulie 2026. Închiderea și plata se efectuează din oficiu, fără solicitarea prosumatorului și fără încheierea unui act adițional, în termenul prevăzut la art. 31 alin. (4), cu respectarea art. 33.
(4) Factura aferentă lunii iulie 2026 evidențiază distinct regularizarea prevăzută la alin. (3). Factura sau anexa acesteia identifică documentele de origine, cantitățile și valorile supuse închiderii, compensările, plățile efectuate și soldul rămas de plată. Dacă facturarea lunii iulie 2026 a fost deja efectuată, furnizorul emite documentele de regularizare și, după caz, de corecție aferente acestei luni, în condițiile art. 31 alin. (4). Regularizarea păstrează Q_L, Q_R, Q_C și Q_E ale lunii iulie 2026 și privește exclusiv decontarea achizițiilor deja efectuate, aferente reporturilor. Dacă, potrivit regimului contractual aplicabil, nu se datorează emiterea unei facturi de furnizare aferente lunii iulie 2026, regularizarea soldului istoric se evidențiază în documentele justificative corespunzătoare, emise în termenul prevăzut la art. 31 alin. (4), cu identificarea documentelor de origine, fără emiterea unei facturi aferente contractului de furnizare numai în acest scop. Plata soldului rezultat se efectuează în același termen, potrivit art. 33.
(5) Plățile, compensările și utilizările se reflectă în evidențe astfel încât aceeași cantitate sau valoare să nu fie utilizată ori plătită de mai multe ori. Corectarea, înlocuirea formală, copierea, agregarea sau migrarea documentelor păstrează identitatea creanței și scadența stabilită potrivit art. 33 alin. (1). Partea neafectată de corecție își păstrează această scadență.
(6) Furnizorul comunică pe suport durabil, prin mijlocul convenit, desfășurătorul reporturilor supuse închiderii și al stadiului închiderii acestora, cu informațiile prevăzute la alin. (1) și regula de regularizare aplicabilă, odată cu primul document de facturare transmis după împlinirea a două zile lucrătoare de la publicare. Acesta poate fi anexat facturii. Pentru contractele încetate anterior publicării, desfășurătorul se transmite în cel mult 10 zile lucrătoare de la publicare, prin mijlocul convenit sau unul care permite dovedirea transmiterii, independent de emiterea altor facturi. Comunicarea nu modifică scadențele și obligațiile de plată. Desfășurătorul evidențiază distinct soldurile la data de 25 iulie 2026 inclusiv, compensările și plățile efectiv realizate, cu identificarea documentelor justificative și a dovezilor plății, precum și eventualele diferențe rămase de plată.
(7) Dobândirea calității de membru al unei comunități de energie nu înlătură obligația închiderii reporturilor prevăzute la alin. (3) și a plății soldurilor potrivit art. 33, inclusiv dacă furnizarea continuă.
Art. 33. — Scadența, plata și regularizarea soldurilor istorice
(1) Pentru soldurile istorice provenite din contracte încetate anterior datei de 26 iulie 2026 se aplică art. 30 alin. (9), cu păstrarea scadențelor stabilite potrivit regimului aplicabil încetării. Pentru celelalte solduri istorice supuse închiderii potrivit art. 32 alin. (3), furnizorul efectuează regularizarea și, după caz, corectarea operațiunilor aferente și plătește integral soldul rezultat în cel mult 40 de zile calendaristice de la publicarea prezentului ordin. Scadențele intervenite anterior se păstrează, iar sumele deja exigibile se achită fără întârziere. Emiterea, regularizarea sau corectarea ulterioară a documentelor păstrează data-limită aplicabilă plății.
(2) Furnizorul plătește efectiv și integral soldul datorat prosumatorului, rezultat din închiderea reporturilor prevăzută la art. 32 alin. (3), în condițiile alin. (1) și în termenul prevăzut la art. 31 alin. (4), fără o nouă solicitare. Data-limită a plății este independentă de întocmirea desfășurătorului sau a decontului, verificările interne, ciclul de alocare și adaptarea sistemelor. Închiderea se consemnează ca finalizată numai după înregistrarea compensărilor efectiv realizate și a plății integrale a soldului rămas, cu identificarea documentelor justificative și a dovezii plății. Soldul neachitat rămâne evidențiat distinct ca datorie de plată a furnizorului, fără a redeveni report utilizabil. Furnizorul indică în documentul de regularizare scadența aplicabilă fiecărei creanțe cuprinse în regularizare și temeiul legal sau contractual în baza căruia aceasta a fost determinată.
(3) Dobânzile penalizatoare se aplică potrivit legii și contractului aferent creanței, inclusiv în condiții identice celor aplicabile prosumatorului prin contractul de furnizare, atunci când aceasta este regula contractuală incidentă. Dobânzile penalizatoare se determină potrivit scadenței legal aplicabile fiecărei creanțe. Regularizarea prevăzută de prezenta metodologie nu constituie, prin ea însăși, temei pentru calcularea accesoriilor aferente unei perioade anterioare datei la care obligația de plată a devenit exigibilă potrivit legii și contractului aplicabil. Accesoriile legal datorate anterior se păstrează. Reorganizarea evidențelor nu modifică momentul de la care acestea sunt datorate. Partea necontestată se plătește la scadență, inclusiv pe durata contestației. Partea contestată se soluționează potrivit legii și contractului. Eliminarea unei sume din evidența contabilă nu echivalează cu utilizarea, compensarea sau plata acesteia.
(4) La schimbarea furnizorului, regularizarea include datele de măsurare aferente schimbării efective, documentele, reporturile și toate utilizările, stingerile și plățile. Documentele se întocmesc potrivit reglementărilor aplicabile fiecărei categorii de prosumatori. Regularizarea verifică închiderea reporturilor și plata sumelor datorate potrivit alin. (1) și (2). Soldurile neachitate se plătesc potrivit acelorași dispoziții, fără reluarea sau amânarea scadenței ca efect al schimbării furnizorului.
(5) În celelalte cazuri de încetare se aplică regulile prevăzute pentru fiecare situație. Încetarea contractului sau a opțiunii de alocare ori eliminarea unui loc din listă nu modifică termenele de plată a soldurilor prevăzute la alin. (1) și (2). Reporturile deja închise nu se reconstituie și nu pot fi utilizate din nou.
(6) Obligația de regularizare și plată rămâne în sarcina furnizorului debitor. Schimbarea furnizorului nu transferă automat documentele, soldurile sau obligațiile către noul furnizor și nu înlătură dreptul prosumatorului de a solicita corectarea și executarea obligațiilor anterioare.
(7) La încetarea aplicării mecanismelor potrivit art. 18, decontul de delimitare și regularizare evidențiază stadiul închiderii reporturilor aferente facturării lunii iulie 2026, compensările și plățile efectiv realizate și eventualele solduri rămase neachitate. Aceste solduri se plătesc potrivit alin. (1) și (2), inclusiv dacă furnizarea continuă. Excluderea de la mecanisme păstrează termenele de plată prevăzute la alin. (1) și (2).
Art. 34. — Corectarea închiderii reporturilor istorice și plata diferențelor
(1) Furnizorul reconstituie operațiunile necesare închiderii prevăzute la art. 32 alin. (3) și corectează operațiunile ulterioare afectate, cu luarea în considerare a compensărilor și plăților efectiv realizate și fără dubla stingere sau plată a aceleiași valori. Datele efective ale operațiunilor și plăților se păstrează distinct de perioada la care se referă regularizarea. Corectarea operațiunilor efectuate anterior publicării ordinului se realizează cu respectarea dispozițiilor legale aplicabile la data efectuării acestora.
(2) Soldurile rezultate din închiderea reporturilor și rămase neachitate se urmăresc distinct ca obligații de plată ale furnizorului, potrivit art. 33. Acestea nu se includ în disponibilul pentru alocări ulterioare și nu se rezervă pentru plata programată.
(3) Valorile aferente livrărilor începând cu 26 iulie 2026 nu constituie reporturi istorice. Ele participă la alocare numai dacă mai sunt disponibile, fără reutilizarea sumelor stinse sau plătite. Ajungerea la scadență, soluționarea unei contestații ori corecția nu determină un ciclu suplimentar și nu amână plata sumelor scadente.
(4) Corecțiile păstrează legătura cu documentele și operațiunile inițiale și regimul material al livrării. Pentru utilizările locale, stingerile, alocările și rezervările afectate de corecție se aplică art. 28, inclusiv regulile privind scadența și penalitățile aferente sumelor redevenite de plată în sarcina prosumatorului din motive neimputabile acestuia. Diferențele în favoarea prosumatorului rezultate din corectarea închiderii se plătesc în termenul prevăzut la art. 33 alin. (1), iar cele determinate ulterior expirării acestui termen se plătesc potrivit scadențelor legal aplicabile, fără reluarea termenului de 40 de zile. Corecția nu reconstituie un report utilizabil, nu restabilește scadența inițială a a reportului istoric și nu permite includerea diferențelor în alocări sau rezervări ulterioare.
(5) Obligațiile de finalizare a operațiunilor și de păstrare a evidențelor se mențin după încetarea contractului ori a opțiunii. Pentru locurile devenite neeligibile, sumele se regularizează și se plătesc potrivit art. 33, fără transfer automat la alt loc sau furnizor.
ANEXA nr. 1 la metodologie
CONTRACT-CADRU de vânzare-cumpărare a energiei electrice livrate în rețeaua electrică de prosumatori
Nr. ……………… din data de ………………
CAPITOLUL I
Părțile contractante
Între ………………………………………, persoană fizică/persoană juridică/autoritate sau instituție publică, cu domiciliul/sediul în ………………………………………………………,
CNP/CUI ……………………, nr. de înregistrare ……………………, cont IBAN
………………………………………… deschis la …………………………………………, telefon ……………………, e-mail …………………………………………, reprezentată legal prin ……………………………………………, în calitate de vânzător și prosumator, denumită în continuare prosumator,
și
……………………………………………………………, furnizor de energie electrică, cu sediul în …………………………………………………………, CUI ……………………, nr. de înregistrare ……………………, cont IBAN …………………………………………………… deschis la ………………………………………, titular al licenței ANRE nr. ……………………, reprezentat legal prin ………………………………………………………………, în calitate de cumpărător și furnizor, denumit în continuare furnizor,
denumite individual partea și împreună părțile, s-a încheiat prezentul contract, cu respectarea Legii energiei electrice și a gazelor naturale nr. 123/2012, cu modificările și completările ulterioare, și a Metodologiei privind regulile de comercializare, facturare, decontare și alocare valorică multi-loc aplicabile prosumatorilor, denumită în continuare metodologia.
CAPITOLUL II
Dispoziții generale
Art. 1. — Terminologie și interpretare
(1) Termenii și expresiile utilizate în prezentul contract au semnificația prevăzută în Legea nr. 123/2012, în Codul fiscal, în metodologie și în celelalte reglementări ANRE aplicabile.
(2) Trimiterile la lege, metodologie și celelalte reglementări se aplică potrivit domeniului temporal al fiecărei norme. Pentru operațiunile aferente perioadelor anterioare se respectă dispozițiile tranzitorii ale metodologiei. Întocmirea ulterioară a documentelor sau efectuarea ulterioară a unei operațiuni de regularizare, alocare ori plată nu modifică, prin ea însăși, regimul juridic al livrării sau al creanței.
(3) În caz de neconcordanță, prevederile aplicabile se determină în ordinea ierarhiei juridice a actelor normative:
a) legea, Codul fiscal și celelalte dispoziții legale imperative.
b) ordinul de aprobare, metodologia și anexele acesteia.
c) prezentul contract.
(4) Contractul și anexele aplicabile se identifică prin număr, dată și versiune. Anexa B comună identifică toate contractele și locurile vizate. Furnizorul comunică întregul pachet contractual pe suport durabil înainte de exprimarea consimțământului prosumatorului și păstrează versiunile comunicate și dovezile consimțământului. Pentru contractele încheiate concomitent poate comunica un singur exemplar al părților comune, identificat expres în fiecare contract.
(5) Actualizarea unei anexe identifică modificările, contractele afectate și data efectelor. Actualizarea anexei comune sau a informațiilor publice nu modifică prin ea însăși celelalte clauze și nu înlocuiește consimțământul cerut de lege. Semnarea anexei B nu încorporează automat contractul-cadru nou în contractele în derulare.
Art. 2. — Obiectul contractului
(1) Obiectul prezentului contract îl constituie vânzarea de către prosumator și cumpărarea de către furnizor a energiei electrice produse din surse regenerabile, inclusiv după stocare, și livrate în rețea la locul identificat în anexa A, cu aplicarea mecanismului indicat în aceeași anexă, în condițiile legii și ale metodologiei.
(2) Prezentul contract reglementează, după caz, stingerea locală a creanțelor reciproce, plata directă a valorii disponibile și alocarea valorică multi-loc solicitată de prosumator.
(3) Energia electrică furnizată consumatorilor racordați la barele centralei electrice ori printr-o rețea electrică directă, dacă este cazul, nu face obiectul prezentului contract și se tratează potrivit legislației aplicabile.
Art. 3. — Locul de producere și consum și condițiile de eligibilitate
(1) Prezentul contract se încheie pentru un singur loc de producere și consum, identificat prin POD în anexa A. Pentru fiecare alt loc care participă ca loc-sursă se încheie un contract reglementat de vânzare-cumpărare distinct. Includerea unui loc exclusiv ca beneficiar nu impune încheierea unui asemenea contract.
(2) Prosumatorul care deține certificatul de racordare în care sunt înscrise calitatea de prosumator și puterea electrică instalată, declară că producerea energiei electrice nu constituie activitatea sa comercială sau profesională primară și că îndeplinește condițiile referitoare la cumulul ori suspendarea mecanismelor de sprijin, după caz și că nu are calitatea de membru al unei comunități de energie din surse regenerabile sau al unei comunități de energie a cetățenilor.
(3) Autoritatea sau instituția publică prevăzută la art. 73¹ alin. (2) din Legea nr. 123/2012 solicită aplicarea unuia dintre mecanismele prevăzute de lege și își consemnează opțiunea în anexa A, în condițiile metodologiei.
(4) Prosumatorul notifică furnizorului pierderea unei condiții de eligibilitate care îl privește, în cel mult 5 zile lucrătoare de la modificare. Dacă furnizorul constată pierderea unei asemenea condiții, comunică prosumatorului fără întârziere constatarea motivată.
(5) Notificarea sau comunicarea identifică condiția neîndeplinită, faptele și documentele relevante disponibile, prevederile aplicabile și data de la care se produc efectele. Prosumatorul poate contesta constatarea furnizorului.
(6) Pierderea eligibilității produce efectele prevăzute de lege și metodologie de la data stabilită potrivit dispozițiilor aplicabile, fără afectarea creanțelor legal născute anterior acestei date. Întârzierea notificării sau comunicării nu amână data producerii efectelor.
Art. 4. — Intrarea în vigoare și durata
(1) Contractul intră în vigoare la data de ………………, dar nu înaintea datei intrării în vigoare a contractului de furnizare aferent locului prevăzut în anexa A și a îndeplinirii condițiilor legale de aplicare a mecanismului.
(2) Pentru compensarea cantitativă, contractul se încheie pe durata contractului de furnizare și se prelungește odată cu acesta, în limitele legale ale mecanismului, dacă prosumatorul nu solicită încetarea. Pentru regularizarea financiară, contractul se încheie pe durata contractului de furnizare. La solicitarea prosumatorului, părțile pot conveni expres o durată mai scurtă, care se înscrie în anexa A. Prelungirea contractului de furnizare prelungește contractul de vânzare-cumpărare numai dacă prosumatorul nu solicită încetarea acestuia și nu a fost convenită expres o durată mai scurtă. Durata contractului nu depășește durata furnizării și nu se prelungește prin durata minimă a opțiunii de destinație.
(3) Drepturile și obligațiile născute anterior, identitatea și regimul juridic al documentelor și scadențele aplicabile se păstrează după încetare, sub rezerva regularizărilor legal aplicabile. Sunt protejate inclusiv creanțele legal născute pentru energia electrică livrată înainte de încetarea contractului sau înainte de pierderea eligibilității, chiar dacă documentele aferente se emit ulterior pe baza datelor validate de OD. Obligațiile de plată, corecție, confidențialitate, păstrare a evidențelor și soluționare a litigiilor se mențin în măsura necesară executării drepturilor și obligațiilor născute anterior.
CAPITOLUL III
Măsurarea, documentele și regimul fiscal
Art. 5. — Măsurarea și datele de facturare
(1) Energia electrică consumată din rețea și energia electrică livrată în rețea se citesc lunar de OD pentru aceeași perioadă, potrivit reglementărilor aplicabile.
(2) Datele validate transmise de OD constituie baza facturării. Dacă punctul de măsurare nu coincide cu punctul de delimitare, OD aplică pierderile sau corecțiile stabilite prin reglementările în vigoare.
(3) În cazul indisponibilității temporare a datelor validate, estimarea și regularizarea ulterioară se efectuează potrivit reglementărilor de măsurare și metodologiei, fără penalizarea prosumatorului pentru diferențe care nu îi sunt imputabile.
(4) Datele de măsurare, elementele de calcul și extrasul operațiunilor proprii se comunică gratuit potrivit art. 21 alin. (5) din metodologie.
Art. 6. — Emiterea și transmiterea documentelor
(1) Documentele aferente achiziției energiei electrice la locul de producere și consum se întocmesc lunar, sub formă de facturi sau de alte documente de achiziție, după caz, pe baza datelor validate transmise de OD sau determinate de acesta potrivit reglementărilor aplicabile.
(2) Documentele aferente energiei electrice livrate se întocmesc potrivit legii și dispozițiilor metodologiei specifice mecanismului aplicabil. În cazurile în care factura se emite de furnizor în numele și în contul prosumatorului, părțile încheie acordul prealabil și aplică procedura de acceptare prevăzute în anexa C, cu respectarea condițiilor specifice fiecărui mecanism.
(3) Dacă prosumatorul nu are obligația legală de a emite factură, documentele aferente achiziției se întocmesc potrivit legii și metodologiei, inclusiv dispozițiilor aplicabile categoriei respective de prosumatori. Nu se instituie prin prezentul contract o obligație fiscală de facturare suplimentară.
(4) Facturile se transmit prin sistemul RO e-Factura numai în cazurile prevăzute de lege. Corectarea ori stornarea documentelor se efectuează potrivit legislației fiscal-contabile, cu păstrarea legăturii dintre documentul inițial și documentul corectiv.
(5) Furnizorul transmite factura de furnizare și documentele anexate cu respectarea termenului prevăzut de Regulamentul de furnizare a energiei electrice la clienții finali, astfel încât prosumatorul să poată achita până la scadență soldul rămas după compensarea locală și, după caz, după alocare.
(6) Decontul de alocare este un document nefiscal. Acesta nu înlocuiește factura sau documentul de origine aferent achiziției, nu modifică baza de impozitare, nu determină reemiterea facturii și nu creează prin el însuși o exigibilitate fiscală distinctă.
(7) Documentele emise și informațiile furnizate prosumatorului evidențiază elementele mecanismului aplicabil potrivit metodologiei, fără dublarea valorii achiziției sau emiterea unui al doilea document pentru aceeași operațiune.
CAPITOLUL IV
Mecanismul de decontare, facturarea și plata
Art. 7. — Determinarea cantităților și a valorilor
(1) Furnizorul cumpără întreaga cantitate de energie electrică livrată în rețea la locul prevăzut în anexa A, începând cu data intrării în vigoare a prezentului contract.
(2) Cantitățile, prețurile și valorile se determină potrivit mecanismului indicat în anexa A și regulilor corespunzătoare din metodologie, inclusiv celor privind prețurile variabile și rezultatele negative ale calculului.
Art. 8. — Facturarea și stingerea locală a creanțelor reciproce
(1) Pentru fiecare perioadă de facturare se întocmesc documentele aferente energiei electrice livrate și energiei electrice consumate potrivit metodologiei și regimului fiscal aplicabil mecanismului indicat în anexa A, fără dublarea operațiunilor.
(2) Documentul de achiziție a energiei electrice livrate și factura aferentă energiei electrice consumate din rețea, pentru aceeași perioadă, au aceeași scadență. Scadența concretă se înscrie în fiecare document și se stabilește potrivit anexei A și contractului de furnizare.
(3) Creanțele reciproce se sting local potrivit metodologiei. Facturile de furnizare contestate se exclud integral până la soluționarea plângerii. Un rezultat negativ al calculului achiziției nu constituie, prin el însuși, o creanță în sens opus.
(4) După stingerea locală a creanțelor reciproce, furnizorul determină distinct valoarea disponibilă în favoarea prosumatorului sau obligația rămasă în sarcina acestuia. Stingerea locală păstrează documentele emise și elementele lor cantitative și valorice.
Art. 9. — Destinația valorii disponibile
(1) Dacă prosumatorul nu a optat pentru alocarea multi-loc, valoarea rămasă în favoarea sa după stingerea locală a creanțelor reciproce se plătește la scadența documentului de origine, în contul indicat în capitolul I — Părțile contractante.
(2) Dacă prosumatorul optează pentru alocarea multi-loc, opțiunea și lista locurilor se consemnează o singură dată în anexa B comună contractelor locurilor de producere și consum incluse, iar valoarea disponibilă se utilizează potrivit metodologiei.
(3) Opțiunea privind utilizarea sumei pentru achitarea facturilor de gaze naturale poate fi exercitată numai de prosumatorul eligibil potrivit art. 73¹ alin. (3¹) și (3²) din Legea nr. 123/2012 și numai pentru valorile rezultate din compensarea cantitativă, potrivit metodologiei și anexei B.
(4) Valoarea disponibilă se utilizează mai întâi pentru stingerea facturilor eligibile ajunse la scadență până la închiderea alocării. Numai în baza opțiunii distincte de plată programată, partea rămasă poate fi rezervată pentru facturi deja emise și nescadente, potrivit metodologiei. Valoarea nealocată și nerezervată se plătește prosumatorului la scadența documentului de origine, fără o cerere lunară.
(5) Agregarea valorilor sau evidențierea în decont păstrează documentele de origine și scadențele acestora.
CAPITOLUL V
Opțiunea și alocarea valorică multi-loc
Art. 10. — Opțiunea comună și lista multi-loc
(1) Pentru același prosumator și același furnizor se utilizează un singur formular comun și o singură listă multi-loc activă. Anexa B identifică distinct opțiunile și sursele cărora li se aplică, poate privi contracte noi și în derulare și se aplică locurilor validate. Drepturile speciale ale unei surse nu se extind asupra celorlalte surse din listă.
(2) Furnizorul asigură comunicarea și asocierea anexei B cu toate contractele aferente locurilor de producere și consum incluse, fără formalități suplimentare pentru prosumator.
(3) Lista locurilor este unică și se întocmește fără asociere sau ordine de prioritate, în condițiile metodologiei.
(4) Pentru participarea unui loc ca loc-sursă este necesar un contract reglementat de vânzare-cumpărare în vigoare. Locurile care participă exclusiv ca beneficiare nu sunt supuse acestei condiții. Toate locurile sunt deținute legal de același prosumator și au contractele de furnizare încheiate pe numele acestuia, cu același furnizor, persoană juridică. Condiția racordării la rețeaua aceluiași OD se verifică pentru fiecare pereche loc-sursă–loc beneficiar, cu excepția prevăzută la alin. (5). Lista poate cuprinde locuri racordate la operatori de distribuție diferiți, fără extinderea eligibilității alocărilor între acestea.
(5) Pentru prosumatorul persoană fizică ce îndeplinește condițiile art. 73¹ alin. (3¹) din Legea nr. 123/2012, lista poate cuprinde toate locurile eligibile de energie electrică aflate în portofoliul aceluiași furnizor, indiferent de OD, sau, alternativ, toate locurile eligibile de consum de gaze naturale aflate în portofoliul furnizorului de energie electrică și gaze naturale.
(6) Furnizorul verifică eligibilitatea și comunică lista validată, locurile respinse și motivul concret al respingerii în cel mult 5 zile lucrătoare de la primirea documentației complete.
Art. 11. — Exercitarea și efectele opțiunii
(1) În lipsa unei opțiuni valabile de alocare, furnizorul plătește prosumatorului valorile disponibile la scadența documentului de origine. Opțiunea se exprimă prin anexa B comună.
(2) Opțiunea produce efecte la data stabilită potrivit art. 5 alin. (11)–(13) din metodologie și înscrisă în anexa B.
(3) Opțiunea autorizează utilizarea valorilor disponibile pentru stingerea facturilor eligibile scadente, în condițiile metodologiei.
(4) Plata programată a facturilor deja emise și nescadente necesită opțiunea distinctă și expresă a prosumatorului și acordul părților pentru executare, inclusiv anticipată.
(5) Stingerea intervine la executarea plății programate. Rezervările privesc facturi emise și obligații individualizate și se închid cel târziu la scadența sursei.
(6) Opțiunea privind destinația valorii energiei electrice, exprimată potrivit variantei B.1 sau B.2, se menține pentru perioada stabilită contractual și înscrisă în anexa B, de cel puțin 12 luni de la data producerii efectelor opțiunii, atât timp cât există cel puțin un contract de vânzare-cumpărare în vigoare pentru o sursă eligibilă căreia i se aplică opțiunea.
(7) Perioada stabilită potrivit alin. (6) nu prelungește durata contractelor și nu limitează dreptul prosumatorului de a schimba furnizorul. Schimbarea furnizorului sau încetarea contractului pentru un loc elimină numai acel loc din listă. Opțiunea continuă pentru celelalte locuri eligibile și încetează pentru viitor la pierderea eligibilității ultimului loc-sursă eligibil pentru opțiunea respectivă, chiar dacă perioada de 12 luni nu s-a împlinit.
(8) Destinația B.1 sau B.2 poate fi modificată după expirarea perioadei stabilite contractual și înscrise în anexa B, de cel puțin 12 luni, cu respectarea condițiilor și termenelor metodologiei. În lipsa unei solicitări de modificare, opțiunea se menține până la încetarea acesteia potrivit legii și metodologiei. Actualizarea locurilor în cadrul aceleiași destinații nu reia și nu prelungește perioada contractuală inițială.
Art. 12. — Aplicarea alocării și informarea prosumatorului
(1) Furnizorul aplică alocarea potrivit legii, metodologiei și contractului, fără amânarea datei de la care opțiunea prosumatorului produce efecte.
(2) Furnizorul alege soluția tehnică și fluxurile operaționale, cu păstrarea eligibilității, ordinii locurilor-sursă și facturilor, termenelor, scadențelor, documentelor de origine și rezultatului valoric reglementat. Aplicarea acestor soluții este gratuită pentru prosumator.
(3) Alocarea este exclusiv valorică și independentă de sincronizarea ciclurilor de citire, facturare, emitere sau scadență ale locurilor înscrise în listă. Facturile locurilor simple de consum se emit, se transmit și ajung la scadență potrivit contractelor de furnizare aferente.
(4) Eligibilitatea fiecărei legături dintre sursă și factura beneficiară și tratamentul documentelor contestate se stabilesc potrivit metodologiei. Se disting creanța prosumatorului, factura de furnizare și eligibilitatea locului.
(5) Locul păstrează calitatea de beneficiar pentru valoarea primită prin alocare. Fiecare valoare se utilizează o singură dată.
(6) Furnizorul finalizează facturarea, determinarea valorilor disponibile și alocarea în termenele obligatorii stabilite prin metodologie. Lipsa datelor pentru un loc nu suspendă procesarea celorlalte locuri și nu amână plata sumelor scadente.
(7) Documentele aferente reporturilor istorice își păstrează identitatea și legătura cu operațiunile de regularizare și plată. Închiderea reporturilor, scadența și plata soldurilor aferente se realizează potrivit art. 32–34 din metodologie. Soldurile supuse acestei închideri nu se includ în valoarea disponibilă pentru alocări ulterioare și nu se utilizează pentru plata programată.
(8) Furnizorul transmite decontul de alocare și actualizările potrivit art. 28 din metodologie.
(9) Pentru factura stinsă parțial nu se emite o nouă factură numai pentru soldul rămas. Pentru facturile scadente sau care devin scadente în cel mult 5 zile lucrătoare de la comunicarea decontului, suma de achitat și scadența se evidențiază distinct. Diferențele rezultate din corecții sau anularea rezervărilor se tratează potrivit art. 28 alin. (8)–(10) din metodologie.
CAPITOLUL VI
Drepturile și obligațiile părților
Art. 13. — Drepturile prosumatorului
Prosumatorul are următoarele drepturi:
a) să vândă furnizorului întreaga cantitate de energie electrică livrată în rețea la locul prevăzut în anexa A și să primească integral și la termen sumele datorate.
b) să beneficieze de mecanismul prevăzut de prezentul contract, precum și de plata directă ori, la opțiune, de alocarea valorică multi-loc.
c) să primească facturile, documentele justificative, deconturile și informațiile necesare verificării operațiunilor.
d) să solicite verificarea și corectarea datelor, documentelor, soldurilor și alocărilor.
e) să modifice lista locurilor și, în condițiile legii, opțiunea, cu efect numai pentru viitor.
f) să schimbe furnizorul fără taxe, penalități ori pierderea creanțelor născute.
g) să formuleze contestații și să utilizeze căile de soluționare prevăzute de lege și de reglementările ANRE.
Art. 14. — Obligațiile prosumatorului
Prosumatorul are următoarele obligații:
a) să mențină condițiile legale pentru calitatea de prosumator și să comunice furnizorului, în termen de 5 zile lucrătoare de la intervenirea modificării, modificarea datelor din certificatul de racordare, a puterii instalate, a regimului de sprijin sau a datelor fiscale și bancare relevante, precum și modificările instalației de stocare care afectează certificatul de racordare, puterea, măsurarea, eligibilitatea sau executarea contractului, cu respectarea termenelor aplicabile și a comunicării modificării contului cu cel puțin 5 zile lucrătoare înaintea scadenței. În cazul oricăror situații prevăzute în reglementările privind racordarea care impun obligația prosumatorului de a solicita OD actualizarea certificatului de racordare, prosumatorul are obligația să comunice furnizorului certificatul de racordare actualizat în care este confirmată calitatea de prosumator, în termen de 5 zile lucrătoare de la obținerea certificatului respectiv.
b) să emită și să transmită factura pentru energia electrică livrată atunci când această obligație îi revine potrivit legii și factura nu este emisă de furnizor în numele și în contul său. După caz, să comunice informațiile fiscale necesare și să respecte acordul prealabil și procedura de acceptare prevăzute în anexa C.
c) să achite la scadență soldurile facturilor rămase în sarcina sa după compensarea locală și alocare și care nu sunt acoperite prin plăți programate confirmate.
d) să comunice informații complete și corecte pentru verificarea eligibilității locurilor și să notifice schimbările care afectează lista.
e) să permită OD accesul la instalațiile de măsurare, în condițiile legii și ale reglementărilor aplicabile.
f) să nu includă în documentele emise către furnizor energia electrică vândută altor consumatori în condițiile legii.
Art. 15. — Drepturile furnizorului
Furnizorul are următoarele drepturi:
a) să primească documentele și informațiile necesare încheierii și executării contractului.
b) să verifice, în limitele competenței sale, condițiile de eligibilitate și să solicite OD verificarea datelor de măsurare.
c) să solicite corectarea documentelor fiscale întocmite eronat.
d) să stingă local creanțele reciproce și să efectueze alocările pentru care prosumatorul și-a exprimat acordul, exclusiv în condițiile legii, metodologiei și prezentului contract.
e) să recupereze sumele plătite necuvenit numai în condițiile legii, pe baza documentelor de corecție și a regulilor de corecție.
Art. 16. — Obligațiile furnizorului
Furnizorul are următoarele obligații:
a) să cumpere întreaga cantitate de energie electrică livrată în rețea la locul prevăzut în anexa A și să aplice corect mecanismul contractual.
b) să emită ori să asigure emiterea documentelor, să efectueze compensarea locală, alocarea și plata în termenele prevăzute de lege și metodologie.
c) să păstreze evidențe analitice verificabile privind documentele de origine, scadențele, valorile, facturile beneficiare, alocările, plățile, contestațiile și corecțiile.
d) să nu rețină valori pentru obligații viitoare nefacturate ori neindividualizate sau peste scadența documentului de origine, rezervarea fiind permisă numai pentru plata programată expres solicitată, în condițiile metodologiei, să nu transfere valorile ori opțiunile către noul furnizor ca efect automat al schimbării furnizorului și să nu condiționeze schimbarea furnizorului de renunțarea la drepturile prosumatorului.
e) să corecteze operațiunile eronate, să storneze penalitățile generate exclusiv de o întârziere sau eroare imputabilă furnizorului și să restituie sumele încasate ori stinse de două ori.
f) să informeze OD asupra încheierii și încetării contractului în termen de 5 zile lucrătoare de la data încheierii, respectiv a încetării acestuia. Dacă furnizorul ia cunoștință ulterior de cauza încetării, termenul curge de la primirea informațiilor și documentelor necesare constatării acesteia.
g) să nu introducă, prin condiții contractuale, restricții, costuri ori priorități diferite de cele prevăzute de lege și metodologie.
h) să nu factureze costul dezechilibrelor în cazurile în care legea și metodologia interzic această facturare. Pentru capacitățile cărora li se aplică alte obligații tehnice, comerciale ori de echilibrare, să evidențieze distinct regimul aplicabil, fără restrângerea mecanismului ales în condițiile legii.
i) să execute la termen plățile programate confirmate, să păstreze evidența rezervărilor pe document de origine și factură beneficiară și să coreleze soldurile comunicate, debitarea directă, notificările și calculul penalităților cu partea neacoperită.
j) să comunice modificarea planului și suma suplimentară rămasă de plată, cu scadența și regimul de protecție a diferențelor redevenite de plată după corecții sau anularea rezervărilor, și să prevină sau să corecteze dubla utilizare a aceleiași sume.
CAPITOLUL VII
Plăți, penalități, contestații și corecții
Art. 17. — Plata și penalitățile
(1) Plățile furnizorului către prosumator se efectuează în contul indicat în capitolul I — Părțile contractante. Prosumatorul comunică modificarea contului cu cel puțin 5 zile lucrătoare înaintea scadenței. Plata efectuată anterior primirii modificării în contul declarat inițial este liberatorie pentru furnizor.
(2) Penalitățile se aplică numai soldului efectiv rămas neachitat după stingerea locală a creanțelor reciproce, în condițiile prezentului articol.
(3) În lipsa unei opțiuni de alocare multi-loc, penalitățile se calculează începând cu ziua următoare scadenței și numai asupra soldului neachitat.
(4) Dacă prosumatorul a optat pentru alocarea multi-loc, penalitățile se calculează, începând cu ziua următoare scadenței, asupra soldului rămas după stingerea locală a creanțelor reciproce, alocările înregistrate și plățile programate executate până la scadență, cu păstrarea protecțiilor împotriva penalităților nejustificate. Alocarea înregistrată ori plata programată executată după scadență produce efecte de la data înregistrării sau a executării, după caz. De la această dată, penalitățile se calculează numai asupra soldului rămas după scăderea sumei efectiv stinse, cu păstrarea acestor protecții și a corecțiilor necesare.
(5) Pentru sumele datorate de prosumator în temeiul contractelor de furnizare, penalitățile se aplică cu respectarea termenelor și condițiilor contractuale mai favorabile acestuia privind calcularea penalităților, inclusiv a eventualelor perioade de grație.
(6) Penalitățile generate exclusiv de întârzierea sau eroarea imputabilă furnizorului, inclusiv de neefectuarea la termen a unei alocări, se stornează și se evidențiază distinct în documentele transmise prosumatorului. Aceeași regulă se aplică, în limita valorii ulterior alocate, dacă alocarea unei facturi eligibile este înregistrată după scadență exclusiv din cauza indisponibilității datelor complete și validate, fără faptă imputabilă prosumatorului. Aceasta nu modifică scadența facturii ori răspunderea pentru întârzierea datelor.
(7) Pentru neachitarea la scadență a sumelor datorate în temeiul prezentului contract de vânzare cumpărare, partea debitoare datorează penalități la nivelul celui prevăzut în contractul de furnizare aferent locului de producere și consum, aplicat în mod identic furnizorului și prosumatorului. Dacă respectivul contract de furnizare nu stabilește nivelul penalităților, se aplică dobânda legală penalizatoare.
(8) Valoarea totală a penalităților datorate de oricare dintre părți se limitează la valoarea debitului principal la care acestea se raportează, sub rezerva derogărilor legale.
(9) Transmiterea facturilor și scadențele se păstrează și în cazul alocării multi-loc. Prosumatorul achită la scadență partea neacoperită, potrivit decontului și regulilor speciale privind sumele reconstituite.
(10) Pentru partea acoperită printr-o plată programată confirmată, prosumatorul nu datorează penalități ca urmare a neexecutării imputabile furnizorului. Prosumatorul achită la scadență numai partea neacoperită indicată în decont. Furnizorul corectează operațiunile omise și penalitățile nejustificate fără reluarea selecției facturilor.
(11) Suma suplimentară rămasă de plată după reducerea sau anularea unei rezervări confirmate beneficiază de regimul prevăzut la art. 28 alin. (10) din metodologie. Celelalte sume neachitate din aceeași factură își păstrează regimul aplicabil.
Art. 18. — Contestațiile și corecțiile
(1) Contestațiile se formulează și se soluționează potrivit art. 22 din metodologie. Se disting creanța prosumatorului, factura de furnizare contestată și contestația privind eligibilitatea locului.
(2) Opțiunea generală de alocare sau de plată programată nu autorizează stingerea unei facturi de furnizare aflate în procedura de soluționare a plângerii. Prosumatorul poate achita voluntar partea necontestată individualizată, cu păstrarea drepturilor la soluționarea plângerii, corectare și restituire.
(3) Soluționarea contestației și operațiunile omise se tratează potrivit regulilor de contestare și corecție din metodologie. Nu se selectează alte facturi în afara ciclului ordinar și nu se amână plata sumelor scadente.
(4) Reducerea ori anularea rezervărilor, anularea totală sau parțială a stingerilor și reînscrierea sumelor la documentele de origine se efectuează potrivit regulilor de corecție din metodologie, fără realocare automată.
(5) Diminuarea documentului de origine nu generează o creanță suplimentară în favoarea prosumatorului. Informarea, scadența și protecția diferențelor redevenite de plată se stabilesc potrivit art. 28 alin. (4), (5) și (8)–(11) din metodologie.
(6) Sumele încasate în plus prin dubla stingere a aceleiași obligații se restituie în cel mult 5 zile lucrătoare de la prima dintre data constatării și data înregistrării solicitării persoanei îndreptățite.
(7) Recuperarea sumelor deja plătite prosumatorului se realizează numai în condițiile legii și contractului, pe baza documentului de corecție și cu identificarea plății inițiale și fără reținerea automată a unor sume viitoare, incerte sau nefacturate.
CAPITOLUL VIII
Modificarea și încetarea contractului
Art. 19. — Modificarea contractului și a anexelor
(1) Contractul se modifică prin act adițional semnat de ambele părți, cu excepția modificărilor care operează de drept potrivit legii și a actualizărilor de preț care rezultă direct din mecanismul prevăzut de prezentul contract.
(2) Modificările care operează de drept păstrează obligațiile de notificare și informare prevăzute de reglementările aplicabile.
(3) Anexa B poate fi completată sau actualizată la solicitarea prosumatorului, fără încheierea unor acte distincte pentru contractele celorlalte locuri înscrise în listă. Versiunea validată produce efecte numai pentru ciclurile inițiate după data de la care modificarea devine aplicabilă.
(4) Modificarea sau retragerea opțiunii distincte de plată programată produce efecte de la data și ora înregistrării solicitării exprese prin canalul de comunicare contractual, fără a fi condiționată de validarea unei noi liste. Rezervările confirmate anterior și neexecutate la acel moment se închid, iar sumele se plătesc potrivit scadenței și regimului documentelor de origine, fără desființarea operațiunilor deja executate.
(5) Versiunile anterioare ale anexei B se păstrează pentru trasabilitatea ciclurilor închise și a rezervărilor, până la executarea sau închiderea acestora. Actualizarea nu afectează operațiunile închise, documentele și scadențele existente și nu determină, prin ea însăși, anularea rezervărilor aferente locurilor care rămân eligibile.
(6) Clauzele suplimentare propuse de furnizor sunt valabile numai dacă respectă integral drepturile prosumatorului, mecanismul reglementat și contractul-cadru.
Art. 20. — Încetarea contractului și schimbarea furnizorului
(1) Contractul încetează la expirarea duratei, la încetarea contractului de furnizare aferent locului, prin acordul părților, prin denunțarea de către prosumator în condițiile reglementărilor aplicabile, la încetarea calității de prosumator, la retragerea licenței furnizorului sau în alte cazuri prevăzute de lege.
(2) La dobândirea calității de membru al unei comunități de energie se aplică art. 18 din metodologie. Încetarea mecanismelor, situația contractuală și delimitarea operațiunilor se stabilesc distinct, fără prezumarea continuării comercializării în regim de piață. Creanțele curente și istorice se regularizează potrivit regimului lor.
(3) Încetarea contractului nu poate fi condiționată de plata prealabilă a unor sume contestate, nu poate împiedica schimbarea furnizorului și nu poate fi condiționată de renunțarea prosumatorului la sumele datorate.
(4) Valorile disponibile și opțiunea nu se transferă noului furnizor ca efect automat al schimbării furnizorului. Noul furnizor încheie un nou contract reglementat de vânzare-cumpărare, la solicitarea prosumatorului și dacă sunt îndeplinite condițiile legale.
(5) Încetarea prezentului contract sau schimbarea furnizorului la locul prevăzut în anexa A determină numai eliminarea acelui loc din listă și regularizarea operațiunilor aferente. Opțiunea comună continuă pentru celelalte locuri eligibile. Pierderea eligibilității ultimului loc eligibil care poate participa ca loc-sursă determină încetarea opțiunii pentru viitor.
(6) La încetarea contractului sau a opțiunii, rezervările neexecutate se închid în limitele efectelor încetării, iar sumele se reînscriu în evidența documentelor de origine și se plătesc potrivit scadențelor și regimului lor. Eliminarea unui singur loc păstrează programările independente ale celorlalte locuri eligibile.
Art. 21. — Decontarea finală
(1) După primirea datelor complete și validate necesare, furnizorul întocmește și comunică prosumatorului decontul final al operațiunilor aferente prezentului contract, în cel mult 5 zile lucrătoare de la primirea acestor date. Decontul evidențiază distinct fiecare creanță, inclusiv creanțele nescadente, documentul de origine, perioada la care se referă, data nașterii creanței, exigibilitatea, scadența și temeiul acesteia, plățile, stingerile, alocările și soldul rămas. Întocmirea sau comunicarea decontului păstrează scadențele și aplicarea corecțiilor ori regularizărilor prevăzute de regimul juridic aplicabil.
(2) Valorile scadente, neachitate și nealocate, inclusiv cele eliberate din rezervări, se plătesc fără întârziere, cu respectarea scadențelor stabilite potrivit regimului juridic aplicabil fiecărei creanțe. Valorile care nu au ajuns la scadență se plătesc la scadența fiecărui document, sub rezerva corecțiilor și regularizărilor prevăzute de regimul juridic aplicabil. Acestea nu se transferă noului furnizor ca efect automat al schimbării furnizorului și nu se rețin pentru obligații viitoare.
(3) Factura cu decontul final al consumului de energie electrică se transmite în termenul prevăzut de Regulamentul de furnizare a energiei electrice la clienții finali. Întocmirea sau comunicarea decontului final al operațiunilor reglementate nu modifică termenul de transmitere și regimul juridic al acestei facturi.
(4) Drepturile și obligațiile născute anterior încetării, inclusiv cele consemnate ulterior în documente, se execută potrivit regimului juridic și scadențelor aplicabile.
(5) În cazurile în care compensarea cantitativă încetează la data de 31 decembrie 2030 potrivit legii și metodologiei, furnizorul informează prosumatorul cu cel puțin 60 de zile înainte. Vânzarea la PMP PZU necesită solicitarea prosumatorului și adaptarea contractului, cu aplicarea datei de producere a efectelor stabilite potrivit art. 20 alin. (3) din metodologie, inclusiv în cazul întârzierii imputabile furnizorului.
(6) La încetarea opțiunilor de destinație, valorile scadente se plătesc fără întârziere, iar cele nescadente, la scadențele proprii, sub rezerva regularizărilor aplicabile. Încetarea opțiunilor nu presupune, prin ea însăși, încetarea contractului; decontul de închidere a alocării și plății programate se întocmește potrivit art. 20 alin. (5) din metodologie.
CAPITOLUL IX
Răspunderea, confidențialitatea și soluționarea diferendelor
Art. 22. — Răspunderea și forța majoră
(1) Fiecare parte răspunde pentru neexecutarea ori executarea necorespunzătoare a obligațiilor sale, în condițiile legii și ale prezentului contract.
(2) Neadaptarea sistemelor informatice sau deficiențele fluxurilor operaționale nu pot determina suspendarea, amânarea ori restrângerea drepturilor prosumatorului prevăzute de lege, metodologie și prezentul contract. Aceste împrejurări nu constituie, prin ele însele, cazuri de forță majoră.
(3) Forța majoră, constatată în condițiile legii, exonerează de răspundere partea care o invocă, în măsura și pe durata în care aceasta împiedică executarea obligațiilor contractuale.
(4) Partea care invocă forța majoră notifică celeilalte părți apariția evenimentului în termen de 48 de ore de la data la care a luat cunoștință de acesta și transmite documentele justificative în termen de 15 zile de la aceeași dată.
(5) Partea care invocă forța majoră notifică, de asemenea, încetarea evenimentului în termen de 48 de ore de la data la care a luat cunoștință de aceasta și ia toate măsurile rezonabile pentru limitarea efectelor evenimentului.
(6) Obligațiile de plată ajunse la scadență anterior producerii evenimentului de forță majoră rămân exigibile.
(7) Dacă evenimentul de forță majoră durează mai mult de 60 de zile, oricare dintre părți poate denunța contractul, fără plata unor despăgubiri, cu păstrarea obligațiilor și creanțelor născute anterior încetării.
Art. 23. — Confidențialitatea și datele cu caracter personal
(1) Părțile păstrează confidențialitatea informațiilor comerciale nepublice primite în executarea contractului și le utilizează numai în scopurile pentru care au fost comunicate.
(2) Obligația nu se aplică informațiilor solicitate de autorități, OD, „OPCOM” — S.A. ori alte entități îndreptățite potrivit legii, informațiilor devenite publice fără culpa părții destinatare și informațiilor transmise prestatorilor supuși unor obligații echivalente de confidențialitate.
(3) Datele cu caracter personal se prelucrează pentru încheierea și executarea contractului, îndeplinirea obligațiilor legale și apărarea drepturilor părților, potrivit legislației aplicabile. Furnizorul comunică persoanei vizate informarea proprie privind prelucrarea datelor.
Art. 24. — Comunicările
(1) Comunicările se transmit prin mijloacele convenite în anexa A, care permit păstrarea și reproducerea nemodificată a conținutului.
(2) Data comunicării, condițiile utilizării portalului sau contului de client, dovada comunicării, retransmiterea și raportul cu termenele proprii documentelor se stabilesc potrivit art. 22 din metodologie.
(3) Pentru RO e-Factura se aplică regulile legale speciale. Modificarea datelor de contact se notifică fără întârziere.
Art. 25. — Soluționarea diferendelor
(1) Părțile urmăresc soluționarea pe cale amiabilă a diferendelor, pe baza documentelor și evidențelor aferente operațiunilor contestate.
(2) Dacă soluționarea amiabilă nu este posibilă, părțile pot utiliza procedurile ANRE în limitele competențelor acesteia, mecanismele de soluționare alternativă aplicabile consumatorilor ori se pot adresa instanțelor judecătorești competente.
(3) Prosumatorul poate schimba furnizorul și pe durata contestației. Obligația de plată a părții necontestate se stabilește potrivit reglementărilor aplicabile facturii contestate.
CAPITOLUL X
Dispoziții finale
Art. 26. — Clauze finale
(1) Cesiunea creanțelor, preluarea datoriilor și cesiunea contractului se realizează cu respectarea dispozițiilor legale aplicabile fiecărei operațiuni. Furnizorul nu poate transfera către o societate afiliată ori către noul furnizor obligația sa de cumpărare, valorile datorate prosumatorului sau opțiunea de alocare fără respectarea condițiilor prevăzute de lege pentru operațiunea respectivă, inclusiv a cerinței consimțământului prosumatorului, atunci când legea o impune.
(2) Anexa A — Fișa locului de producere și consum și clauzele specifice, anexa D — Declarația pe propria răspundere a prosumatorului și, după caz, anexa B — Formularul opțiunii și lista multi-loc și anexa C — Acordul prealabil și procedura de acceptare privind emiterea facturii în numele și în contul prosumatorului fac parte integrantă din prezentul contract. Anexa B se completează numai pentru opțiunile expres solicitate, inclusiv alegerea mecanismului de către autoritățile și instituțiile publice ori solicitarea anticipată pentru perioada de după 2030, iar anexa C se aplică în cazurile în care factura este emisă de furnizor în numele și în contul prosumatorului, în condițiile legii și ale mecanismului aplicabil.
(3) Contractul se încheie pe suport hârtie sau prin mijloace electronice care permit identificarea părților, exprimarea consimțământului și păstrarea înscrisului. Fiecare parte primește un exemplar.
(4) Prezentul contract a fost încheiat astăzi, ………………, la
……………………………………………………
VÂNZĂTOR/PROSUMATOR 	CUMPĂRĂTOR/FURNIZOR
Nume/reprezentant/Semnătură/Data: 	Nume/reprezentant/Semnătură/Data:
……………………………… 	………………………………
ANEXA A
la contractul-cadru prevăzut în anexa nr. 1 la metodologie
FIȘA LOCULUI DE PRODUCERE ȘI CONSUM ȘI CLAUZELE SPECIFICE
	Element
	Date

	1. POD
	…………………………………………………………………………

	2. Adresa locului
	…………………………………………………………………………

	3. Operator de distribuție
	…………………………………………………………………………

	4. Certificat de racordare
	nr. ……………… din data de ………………

	5. Putere electrică instalată
	……………… kW

	6. Instalație de stocare
	☐ nu ☐ da Puterea instalației de stocare: ……………… kW Capacitatea de stocare: ……………… kWh. ☐ nominală ☐ utilizabilă Se înscriu valorile și tipul capacității indicate în documentele tehnice existente, în măsura în care acestea sunt disponibile.

	7. Contract de furnizare
	nr. ……………… din data de ………………

	8. Durata contractului de furnizare
	de la ……………… până la ……………… / nedeterminată

	9. Data intrării în vigoare a contractului de vânzare-cumpărare
	………………

	10. Scadența documentelor pentru aceeași perioadă
	Documentele aferente aceleiași perioade au aceeași scadență, determinată potrivit contractului de furnizare și metodologiei. Data concretă se înscrie în fiecare document.

	Durata contractului de vânzare-cumpărare
	Compensare cantitativă: durata furnizării, în limitele legale. Regularizare financiară: durata furnizării / durata mai scurtă solicitată de prosumator și convenită expres de părți …

	Regimul de sprijin și acreditarea
	Temei …, perioada …, documente justificative …





	Element
	Date

	Echilibrarea
	Data punerii în funcțiune … . Temeiul derogării sau al asumării/delegării … . Partea responsabilă … . Perioada …

	Documentele aferente achiziției
	Factură emisă de prosumator / factură emisă de furnizor potrivit anexei C / document justificativ aplicabil potrivit legislației financiar-contabile

	Identificarea anexelor
	Anexa A nr./versiune/data … . Anexa B nr./versiune/data …, dacă există. Anexa C nr./versiune/data …, dacă este aplicabilă. Anexa D nr./versiune/data …

	Comunicarea pachetului contractual
	Data …, mijlocul …, versiunea contractului-cadru și actul de aprobare …



Date privind mecanismul
	Element
	Date

	Mecanism
	☐ compensare cantitativă ☐ regularizare financiară, potrivit eligibilității și opțiunii aplicabile conform legii

	Preț de decontare
	Compensare cantitativă: prețul determinat potrivit capitolului IV din metodologie și contractului de furnizare. Regularizare financiară: prețul prevăzut în capitolul III din metodologie. Clauza și datele necesare aplicării: ………………………………

	Persoană fizică cu putere instalată de cel mult 27 kW
	☐ nu ☐ da

	Autoritate/instituție publică ce solicită mecanismul
	☐ nu ☐ da. Temei/documente: ……………………………………………………

	Preț constant sau formulă variabilă
	Prețul ori formula contractuală … . Clauza și versiunea aplicabilă …

	Componente excluse la compensarea cantitativă
	Componentele incluse în prețul energiei electrice active din contractul de furnizare și deduse la decontare … . Fiecare componentă se deduce numai dacă este inclusă în prețul respectiv o singură dată.



Mijloace de comunicare convenite: …………………………………………………… Datele bancare sunt cele din capitolul I — Părțile contractante, iar declarațiile fiscale sunt cuprinse în anexa D. Actualizarea datelor de contact, bancare și fiscale se comunică în scris, fără act adițional, dacă nu modifică alte drepturi și obligații. Modificarea contului se comunică cu cel puțin 5 zile lucrătoare înaintea scadenței. Canal alternativ de comunicare, dacă este convenit: …. Datele certe și actuale comune titularului se confirmă sau se actualizează o singură dată pentru toate contractele relevante.
VÂNZĂTOR/PROSUMATOR 	CUMPĂRĂTOR/FURNIZOR
Nume/Semnătură/Data: 	Nume/Semnătură/Dată:
ANEXA B
la contractul-cadru prevăzut în anexa nr. 1 la metodologie
FORMULARUL OPȚIUNII ȘI LISTA MULTI-LOC
Anexa se completează o singură dată pentru opțiunile expres solicitate și identifică toate contractele vizate. Poate privi simultan contracte noi și în derulare. Pentru cele în derulare constituie un act adițional limitat la opțiunile solicitate. Contractele și celelalte clauze se păstrează. Nu se completează pentru plata directă în lipsa unei opțiuni. Furnizorul asociază și comunică anexa și actualizările tuturor contractelor și locurilor relevante prin mijloacele de comunicare convenite pentru fiecare loc de producere și consum inclus. Alegerea mecanismului și cererea pentru perioada de după 2030 nu activează alocarea ori plata programată.
Alegerea mecanismului de către autoritatea sau instituția publică, dacă este cazul
Contractul nr. … din …, POD …. Solicit: ☐ compensare cantitativă ☐ regularizare financiară. Data efectelor …, stabilită potrivit art. 19 și 30 din metodologie.
Solicitare anticipată pentru perioada de după 2030, dacă este cazul
☐ Solicit vânzarea la PMP PZU pentru contractele nr. … și POD-urile …, de la 1 ianuarie 2031 sau data …, în condițiile art. 20 din metodologie. Data efectelor acestei solicitări se stabilește distinct de datele opțiunilor de alocare și plată programată.
	Element
	Date

	Prosumator
	…………………………………………………………………………

	Anexa comună nr./data
	nr. ……………… din data de ………………

	Versiune / data actualizării
	…………………………………………………………………………

	Data solicitării
	………………



A. Opțiunea multi-loc
Se completează pentru valorile provenite din surse cărora nu li se aplică opțiunile speciale de la secțiunea B. POD-urile surselor vizate: … . Același titular poate completa și secțiunea B pentru alte surse eligibile, fără extinderea drepturilor speciale asupra valorilor de la secțiunea A.
☐ Solicit alocarea valorilor disponibile pentru stingerea facturilor eligibile de energie electrică aferente locurilor înscrise în tabelul 1.
B. Opțiunea prosumatorului persoană fizică eligibil pentru sumele rezultate din compensarea
cantitativă, potrivit art. 73¹ alin. (3¹) și (3²) din Legea nr. 123/2012 Se bifează o singură destinație pentru valorile eligibile potrivit art. 73¹ alin. (3¹) și (3²) din Lege. POD-urile surselor pentru care se exercită această opțiune: … . Pentru celelalte surse se completează secțiunea A, după caz.
☐ B.1. Solicit alocarea pentru facturile eligibile de energie electrică aferente tuturor locurilor înscrise în tabelul 1, aflate în portofoliul aceluiași furnizor, indiferent de OD.
☐ B.2. Solicit alocarea pentru facturile eligibile de gaze naturale aferente tuturor locurilor de consum de gaze naturale înscrise în tabelul 2, aflate în portofoliul furnizorului de energie electrică și gaze naturale. Perioada contractuală a destinației B.1/B.2 pentru sursele identificate la secțiunea B: de la ……………… până la ………………, de cel puțin 12 luni. Perioada stabilită nu se aplică plății directe și nu limitează schimbarea furnizorului și nu se aplică modificării ori retragerii opțiunii distincte de plată programată.
Tabelul 1 — Lista unică a locurilor de energie electrică
	Nr. crt.
	Tip loc
	POD
	Adresă
	OD
	Contract de furnizare
	Contract de vânzare-cumpărare / mecanism
	Putere instalată (kW)
	Certificat de racordare nr./data

	……
	……
	……
	……
	……
	……
	……
	……
	……

	……
	……
	……
	……
	……
	……
	……
	……
	……



Note:
(1) Tip loc: loc de producere și consum/loc simplu de consum.
(2) Contractul de vânzare-cumpărare și mecanismul se completează pentru locurile care participă ca surse. Puterea instalată și certificatul de racordare se completează pentru locurile de producere și consum, în măsura necesară verificării eligibilității.
(3) Numărul curent are rol exclusiv de identificare în formular. Lista nu stabilește surse, beneficiari, asocieri ori subgrupuri.
(4) Un loc fără contract reglementat de vânzare-cumpărare poate participa exclusiv ca beneficiar, dacă îndeplinește celelalte condiții de eligibilitate.
(5) Tabelul se extinde cu numărul de rânduri necesar.
Tabelul 2 — Lista locurilor de consum de gaze naturale. Se completează numai pentru opțiunea
privind utilizarea sumelor rezultate din compensarea cantitativă de către prosumatorul eligibil potrivit art. 73¹ alin. (3¹) și (3²) din Lege.
	Nr. crt.
	Cod loc de consum
	Adresă
	Contract de furnizare gaze naturale

	… …
	…………………………… …
	…………………………… …
	…………………………… …

	… …
	…………………………… …
	…………………………… …
	…………………………… …



C. Opțiune distinctă privind plata programată
☐ Solicit ca valoarea rămasă după stingerea facturilor eligibile scadente să fie rezervată pentru plata programată a facturilor deja emise și nescadente, individualizate la închiderea alocării, în condițiile metodologiei. Prin opțiunea C și contractul semnat, părțile convin executarea la prima dintre scadența facturii beneficiare și scadența documentului de origine, inclusiv stingerea anticipată a beneficiarei când sursa este scadentă mai devreme. Stingerea intervine la executare, cel târziu la scadența sursei. Opțiunea C este distinctă de destinație. În lipsa ei, restul nealocat se plătește direct la scadența sursei, fără cerere lunară. Modificarea sau retragerea produce efecte de la data și ora înregistrării solicitării prin canalul contractual. Rezervările neexecutate se închid, fără desființarea operațiunilor deja executate.
Acordul prosumatorului
(1) Prin semnare, prosumatorul solicită aplicarea opțiunilor bifate, pentru sursele identificate la fiecare secțiune și declară că deține în mod legal locurile înscrise, cu titlu de proprietate sau de folosință, că este titularul contractelor de furnizare aferente acestora și că informațiile furnizate sunt complete și corecte.
(2) Părțile convin stingerea creanțelor reciproce individualizate potrivit metodologiei, inclusiv utilizarea la alocare a unei creanțe a prosumatorului încă nescadente. Pentru contractele în derulare de regularizare financiară, opțiunea de alocare cuprinde acordul pentru stingerea locală prealabilă.
(3) Acordul privește exclusiv obligații facturate, individualizate și necontestate, cu păstrarea scadențelor. Facturile de furnizare contestate se tratează potrivit art. 22 alin. (14) și (15) din metodologie.
(4) Prosumatorul ia act că facturile continuă să fie transmise și trebuie să achite la scadență partea neacoperită după alocare și rezervările confirmate, astfel cum este comunicat prin decont.
Rezultatul verificării furnizorului
	Element
	Rezultat

	Lista validată
	☐ integral ☐ parțial, potrivit mențiunilor de mai jos sau comunicării anexate, fără dublarea informațiilor

	Locuri respinse și motivul concret
	………………………………………………………………………… …………………………………………………………………………

	Data finalizării verificării
	………………

	Datele efectelor
	Alocare: … Destinație: … Listă: … Plată programată: …



Furnizorul consemnează numărul, data și ora înregistrării solicitării, data completării documentației și, distinct, datele efectelor alocării, destinației, listei și plății programate. Versiunea acordului și a listei și perioada aplicării: …. Modificarea listei se solicită în scris. Formularul actualizat, validat de furnizor, înlocuiește pentru viitor versiunea anterioară, fără afectarea ciclurilor închise, a documentelor și a scadențelor existente. Actualizarea se aplică primului ciclu inițiat după data îndeplinirii condițiilor, fără amânarea efectelor din motive imputabile furnizorului. Rezervările aferente locurilor care rămân eligibile se păstrează, împreună cu versiunile aplicabile până la executarea sau închiderea lor.
VÂNZĂTOR/PROSUMATOR 	CUMPĂRĂTOR/FURNIZOR
Nume: ……………………………… 	Nume: ………………………………
Semnătură/data: ……………………………… Semnătură/data: ………………………………
ANEXA C
la contractul-cadru prevăzut în anexa nr. 1 la metodologie
ACORD PREALABIL ȘI PROCEDURĂ DE ACCEPTARE
privind emiterea facturii de către cumpărător/furnizor în numele și în contul vânzătorului/prosumatorului
	Element
	Date

	Vânzător/Prosumator
	…………………………………………………………………………

	Cumpărător/Furnizor
	…………………………………………………………………………

	Contractele vizate nr./data
	nr. ……………… din data de ………………

	POD-urile vizate
	…………………………………………………………………………



Art. 1. — Obiectul și temeiul acordului
(1) Prezentul formular se utilizează pentru acordul prealabil al părților și procedura de acceptare a facturilor emise de furnizor în numele și în contul prosumatorului, atât pentru contractele noi, cât și pentru cele în derulare, potrivit Codului fiscal și, după caz, art. 73¹ alin. (3) lit. e) din Legea nr. 123/2012.
(2) Acordul privește contractele și POD-urile identificate în tabelul de mai sus. Documentul comun are număr și versiune datată și se asociază tuturor contractelor vizate.
(3) Acordul se aplică de la data de …. Pentru contractele noi, acesta face parte integrantă din contractele identificate. Pentru contractele în derulare, acordul se atașează contractelor vizate fără înlocuirea lor sau încorporarea celorlalte clauze ale noului contract-cadru. Acordurile prealabile existente se păstrează în condițiile art. 30 alin. (10) din metodologie. Pentru fiecare contract în derulare se identifică mijlocul de comunicare convenit și documentul prin care au fost comunicate datele fiscale, fără obligația completării anexelor A și D dacă acestea nu îi sunt aplicabile. Mijlocul de comunicare, pentru fiecare contract vizat: […]. Documentul cu datele fiscale, numărul, data și contractele vizate: […].
Art. 2. — Emiterea facturii
(1) Furnizorul emite factura în cel mult 2 zile lucrătoare de la data la care sunt disponibile cumulativ datele complete și validate transmise de OD, prețul și celelalte elemente determinate potrivit legii, metodologiei și contractului aplicabil, precum și datele fiscale comunicate de prosumator. Furnizorul păstrează evidența datei la care au devenit disponibile cumulativ elementele prevăzute în prezentul alineat.
(2) Factura cuprinde toate elementele obligatorii prevăzute de legislația fiscală, inclusiv mențiunea „autofactură”, și identifică distinct POD-ul și perioada de facturare.
(3) Facturile se emit în cadrul unei serii distincte, stabilite astfel:
seria: ……………….
regula/intervalul de numerotare: ……………………………………………………….. Furnizorul asigură unicitatea și continuitatea numerotării.
(4) Factura se transmite prin mijlocul de comunicare convenit, prevăzut în anexa A sau, pentru contractele în derulare, identificat în prezentul acord. Transmiterea prin sistemul RO e-Factura se realizează numai în cazurile și condițiile stabilite de lege.
Art. 3. — Procedura de acceptare
(1) Furnizorul pune factura la dispoziția prosumatorului în ziua emiterii, prin mijlocul de comunicare convenit, prevăzut în anexa A sau, pentru contractele în derulare, identificat în prezentul acord. În cazul comunicării prin poștă sau curier, obligația aferentă zilei emiterii privește expedierea facturii. Data comunicării se stabilește potrivit art. 22 alin. (3)–(8) din metodologie, iar termenul de formulare a obiecțiilor curge de la această dată.
(2) Prosumatorul poate comunica obiecții motivate în termen de 2 zile lucrătoare de la comunicarea facturii către prosumator. În lipsa unor obiecții comunicate în acest termen, factura se consideră acceptată.
(3) Obiecțiile și corecțiile se tratează potrivit regulilor de contestare și corecție din metodologie. Pentru factura emisă în numele și în contul prosumatorului se individualizează partea contestată și partea necontestată a creanței acestuia. Factura de furnizare contestată se exclude integral din stingerea locală, alocare și rezervare până la soluționarea plângerii.
(4) Dacă obiecția este întemeiată, furnizorul emite documentul de corecție în numele și în contul prosumatorului, cu păstrarea legăturii cu factura inițială. Factura sau valoarea devenită eligibilă poate participa la următorul ciclu ordinar numai dacă mai îndeplinește condițiile legale de disponibilitate. Emiterea documentelor, corectarea și plata se efectuează la termenele proprii, fără a aștepta ciclul următor.
(5) Erorile privind factura sau mecanismul reglementat pot fi contestate și corectate, în condițiile legii, inclusiv după acceptarea expresă sau implicită.
Art. 4. — Datele fiscale și răspunderea părților
(1) Datele fiscale sunt cele declarate în anexa D, dacă aceasta este aplicabilă, sau, pentru contractele în derulare, în documentul identificat în prezentul acord. Prosumatorul comunică modificarea acestora în termen de 5 zile lucrătoare, cu respectarea termenelor speciale aplicabile.
(2) Furnizorul răspunde pentru emiterea facturii pe baza datelor validate, pentru aplicarea elementelor contractuale și pentru respectarea procedurii prevăzute în prezenta anexă. Prosumatorul răspunde pentru exactitatea datelor fiscale comunicate și pentru obligațiile fiscale care îi revin potrivit legii. Răspunderea fiscală rămâne cea stabilită prin lege.
(3) Emiterea facturii în numele și în contul prosumatorului păstrează natura operațiunii și obligațiile declarative, de evidență și de plată ale fiecărei părți.
(4) Furnizorul răspunde, potrivit legii și contractului, pentru emiterea și transmiterea la termen a facturii pe care o întocmește în numele și în contul prosumatorului și repară prejudiciul direct, cert și dovedit, cauzat prin neexecutarea culpabilă a acestei obligații. Răspunderea fiscală și contravențională rămâne cea stabilită prin lege.
Art. 5. — Corectarea și păstrarea documentelor
(1) Corectarea sau stornarea facturilor se efectuează de furnizor, în numele și în contul prosumatorului, potrivit legislației fiscal-contabile, cu identificarea documentului inițial.
(2) Părțile păstrează facturile, confirmările de transmitere, obiecțiile, răspunsurile și documentele de corecție în termenele prevăzute de lege și le pun la dispoziția autorităților competente, la solicitare.
Art. 6. — Durata acordului
(1) Pentru compensarea cantitativă, acordul se aplică pe durata în care prosumatorul are obligația legală de facturare, în condițiile legii și metodologiei. Pentru regularizarea financiară, acordul se aplică pe durata convenită de părți atât timp cât prosumatorul are obligația legală de facturare.
(2) Pentru regularizarea financiară, oricare parte poate denunța acordul cu un preaviz de 30 de zile, cu efect pentru perioadele de facturare ulterioare împlinirii acestuia. Prosumatorul îndeplinește apoi obligația de facturare care îi revine. Pentru compensarea cantitativă, acordul nu poate fi revocat unilateral pe durata obligației legale de emitere de către furnizor. Executarea și încetarea respectă legislația fiscală privind acordul prealabil și procedura de acceptare.
(3) Facturile anterioare și obligațiile aferente de corectare și păstrare se mențin după încetarea acordului.
ANEXA D
la contractul-cadru prevăzut în anexa nr. 1 la metodologie
DECLARAȚIA PE PROPRIA RĂSPUNDERE A PROSUMATORULUI
Anexa D nr. … din …, versiunea … din …. Contractele și POD-urile vizate: …. Statut juridic: ☐ persoană fizică ☐ persoană organizată potrivit OUG nr. 44/2008 ☐ persoană juridică ☐ autoritate sau instituție publică. Obligație legală de facturare: ☐ da ☐ nu. Temeiul încadrării: …. Situația privind calitatea de membru al unei comunități de energie, comunitatea și data producerii efectelor, dacă este cazul: ….
Subsemnatul/Subscrisa ……………………………………………………, în calitate de
prosumator, cunoscând prevederile legale privind falsul în declarații, declar pe propria răspundere următoarele:
1. Producerea de energie electrică nu constituie activitatea mea comercială sau profesională primară.
2. Nu beneficiez, pentru aceeași cantitate de energie electrică livrată în rețea, de mecanisme de sprijin incompatibile potrivit actelor normative aplicabile.
☐ nu dețin acreditare în sistemul de promovare prin certificate verzi.
☐ dețin acreditare în sistemul de promovare prin certificate verzi și mă oblig să îndeplinesc formalitățile de suspendare care îmi revin potrivit actelor normative aplicabile.
3. Statutul fiscal:
☐ am / ☐ nu am obligația legală de a emite factură potrivit Codului fiscal.
☐ sunt / ☐ nu sunt înregistrat(ă) în scopuri de TVA.
☐ aplic / ☐ nu aplic sistemul TVA la încasare. Încadrarea juridică și fiscală se determină potrivit legislației aplicabile. Furnizorul efectuează verificările care îi revin, iar părțile răspund potrivit legii.
4. Energia electrică vândută consumatorilor racordați la barele centralei electrice:
☐ nu este cazul.
☐ este determinată distinct și nu este inclusă în cantitatea livrată în rețea.
5. Mă oblig să notific furnizorului orice modificare a elementelor declarate în termen de 5 zile lucrătoare de la intervenirea modificării, cu respectarea termenelor speciale aplicabile.
Data: ………………
Semnătura: ………………………………

